Happy Birthday Pawan Singh Life Cotroversy And career in bhojpuri - Tech Review Anand\nHappy Birthday Pawan Singh Life Cotroversy And career in bhojpuri\nभोजपुरी गायक आ अभिनेता पवन सिंह आज देश दुनिया में कवनो पहचान के मोहताज नइखन. उनके अब खाली भोजपुरी दर्शक ना बल्कि भारत के दोसरा भाषा के दर्शक वर्ग भी जाने लागल बा. वजह कई गो बा, बाकिर पवन सिंह के प्रसिद्धि पीछे के कई साल से लगातार बढ़ रहल बा अउरी ओहमें उठान जारी बा. आज5जनवरी के उनके जन्मदिन ह. जानी उनके जीवन में संघर्ष से सफलता अउरी विवादन से रिश्ता के कथा –\nपवन सिंह के जिनगी आ करियर में जेतने सफलता मिलल बा, ओही हिसाब से विवाद से भी उनके नाता रहल बा. इहो कहल जा सकेला कि पवन के जिनगी में सक्सेस आ कंट्रोवर्सी एकही सिक्का के दू गो पहलू बा. कबो हेड आवेला त कबो टेल आ उनका से चोली दामन वाला साथ बनल रहेला. जइसे फिलहाल के बात करीं त पवन सिंह हिन्दी इंडस्ट्री में भी आपन पहुँच बढ़ा रहल बाड़ें अउरी उहाँ के संगीत उद्योग के पवन बिकाऊ स्टार लउक रहल बाड़ें, एही से सभे उनके लपके खातिर कोशिश में लागल बा. जेकर नतीजा बा कि पवन सिंह के कई गो हिन्दी आ हिन्दी भोजपुरी मिक्स गाना डिजिटल प्लेटफ़ॉर्म पर रिलीज हो रहल बा. पवन भोजपुरी के सुपरस्टार भी हवें, एहीसे उनके फेस वैल्यू के भी इस्तेमाल म्यूजिक विडिओ में हो रहल बा. कहे के माने संगीत निर्माता लोग खातिर पवन दुनू हाथ में लड्डू वाला कलाकार साबित हो रहल बाड़ें.\nएकरा साथहीं विवाद से भी उनकर चोली दामन के साथ बा जइसे कि आजकल सोशल मीडिया पर पवन अउरी खेसारी के बयानबाजी पर चर्चा हो रहल बा. पवन कादो एगो स्टेज शो के दौरान कहलें कि “झमकवला से केहू पवन सिंह ना बन जाई, पवन सिंह बने खातिर दू जनम लेबे के पड़ी.” हालांकि पवन के सुर आ आवाज के मिठास के बात कइल जाव त युवा लोग में उहे अभी सर्वोत्तम बाड़ें बाकिर अगर सम्पूर्ण पैकेज के बात कहल जाव त ई बयान आत्माभिमान में कहल बुझाता. खैर, एकरा जवाब में कई लोग के बयान आवे लागल बा. रितेश पाण्डेय, निरहुआ अउरी मनोज तिवारी के भी बयान आइल बा, सभे आपन आपन बात कह रहल बा. कहे के माने बा कि भोजपुरिया दुनिया में आपुसे माथ – लड़व्वल होला. दोसरा के कुछ कहे के कहाँ मौका दिआला.\nखैर, पवन सिंह भोजपुरी संगीत में आपन निमन भा बाउर योगदान त बड़हन देहले बाड़ें. उनके पहिला एल्बम 1997 में रिलीज भइल रहे जब उ 11 साल के रहलें. एल्बम के नाम रहे ‘ओढ़निया वाली’. पवन सिंह के नाम हालांकि 2003 आ 2004 के आस पास से होखे लागल. बाकिर उनके असली सफलता मिलल “कमरिया करे लपा लप लोलीपॉप लागेलू. ई गाना तब भी बहुत हिट भइल रहे आ अब भी खूब चलेला. कहे के माने भोजपुरिया होखे भा दक्षिण भारतीय, ई गाना के बीट्स अउरी रीदम के चलते नाचे के बेरा जरूर ई गाना बजावेला. रउआ अक्सर कवनो फंक्शन, शादी बियाह में ई गाना बाजत सुन सकीलें. ई गाना से पहिले भी उनके कई गो हिट गीत आइल रहे जवन पवन के हिट आ लोकप्रिय बना देहले रहे बाकिर उनके प्रसिद्धि भोजपुरिया पट्टी में ही सीमित रहे. लोलीपॉप उनके दूर ले पहुँचवलस. फेर जब डिजिटल के दौर आइल त सीडी कैसेट के जमाना में रिलीज भइल ई गीत दुबारा से वायरल होखे लागल आ एकर हिन्दी, अंग्रेजी के अलावा कई गो भाषा में कवर सॉन्ग भी बनल.\nपवन सिंह के फिल्मन में पदार्पण भइल 2007 के फिल्म ‘रंगली चुनरिया तोहरे नाम’ से. एह फिल्म में पवन सिंह, सुदीप पाण्डेय के साथे सहायक भूमिका में रहलें. एह फिल्म में प्रसिद्ध हिन्दी फिल्म अभिनेता संजय मिश्रा भी काम कइलें. 2008 में पवन सिंह फिल्म ‘भोजपुरिया दरोगा’ में फेर सुदीप पाण्डेय के साथे अइलें. एकरा बाद उनके फिल्म आइल ‘प्रतिज्ञा’. एहमें उनके साथे तब नया नया स्टार बनल गायक निरहुआ भी मुख्य भूमिका में रहलें. ई फिल्म पवन सिंह के स्थापित करे वाला फिल्म रहे. वजह रहे कि ई फिल्म अपना संगीत अउरी प्रेम कथा के चलते सिनेमाघर में खूब चलल. तब भोजपुरी के दौर चलत रहे अउरी पवन के एल्बम के दुनिया में लोकप्रियता त रहबे कइल. एकरा बाद उनके लीड रोल वाला फिल्म मिले लगली सन. मोनालिसा एक साल पहिले ही भोजपुरी में डैब्यू कइले रहली. उनके आ पवन के जोड़ी बनल फिल्म ‘सइयां के साथ मड़इया में’. 2009 के ई फिल्म अच्छा बिजनेस कइलस.\nफेर पवन के फिल्मन के बाढ़ आइल चालू भइल. काहें कि उनके तुरंते फिल्मन में नाम भइल रहे, दर्शक उनके चेहरा इयाद करत रहलें. अक्सर भोजपुरी में अइसन होला कि जब कवनो हीरो भा गायक चमकेला त ओकरा फिल्मन भा गीतन के बाढ़ आ जाला, चारु ओर उहे लउकेला. इहे कारण बा कि साग पात कुछु काम कइल चालू करेला आ आपन काम के स्तर गिरा देला. पवन के लगातार आवत सगरी फिल्म सफल ना भइली सन. नगदे फ्लॉप होखल भी चालू कइली सन. कारण रहे कि उनके इंडस्ट्री में पहिले से स्थापित रवि किशन, मनोज तिवारी, निरहुआ से बढ़िया टक्कर मिलत रहे. एही के चलते कुछ फिल्म व्यापार समझे वाला निर्माता निर्देशक पवन के बाकी दोसर हिट स्टार लोग के साथ लिआवल चालू कइल लोग. आ एह तरे दुनू जाना के दर्शक सिनेमाघर में आवे लगलें. बाकिर पवन धीरे धीरे आपन फिल्म ऑडियंस भी बनाइए लेहलें आ समय के साथे फिल्मी अउरी संगीत के करियर आगे बढ़त रहल.\nपवन चूंकि अपना आवाज के चलते इंडस्ट्री में अइलें एही से अबले उ संगीत से आपन नाता नइखन तूरले आ अक्सर गीत गावत रहेलें. बाकिर ई बात अलग बा कि ओ में द्विअर्थी शब्दन के भरमार भी मिलेला. अभियो उनके रोमांटिक गीतन के श्रोता हर वर्ग से बाड़ें, उ मास होखे भा क्लास ऑडियंस होखे. पवन सिंह के जन्मदिन पर उनके ढेर सारा शुभकामना!\nTags: Bhojpuri superstar pawan singh, Pawan singh, Pawan Singh Actor, Pawan singh photos\nPawan singh new song Tumsa Koi Pyaara ic coming very…\nPawan Singh release Bhojpuri version of Bollywood…\nPawan singh birthday celebration video goes viral…\nEntertainmentAkshara Singh, Bhojpuri, Bhojpuri Actor, Bhojpuri Actress, Bhojpuri Cinema, Bhojpuri Films, birthday, Career, Cotroversy, Happy, life, Monalisa, Pawan, Pawan Singh, Pawan Singh Bhojpuri Films, Pawan Singh Birthday, Pawan Singh Controversy, Pawan Singh love affairs, Pawan Singh Marriage, Pawan Singh Personal life, Pawan Singh Wife, Pawan Singh-Akshara Singh Controversy, Rani Chatterjee, Singh\nSapna Choudhary new Haryanvi Song Piliye Me Pistol released Watch VIDEO EntPKS


‘भोजपुरी पंचायत’ के वार्षिक सम्मान समारोह ’सबरंग’ 17 अगस्त के – Anjoria\n‘भोजपुरी पंचायत’ के वार्षिक सम्मान समारोह ’सबरंग’ 17 अगस्त के\nAug 12, 2013 भोजपुरी पंचायत\nदिल्ली, उत्तर प्रदेश, बिहार आ भोजपुरी भाशा-साहित्य पर गोलियाइल राष्ट्रीय मासिक पत्रिका ‘भोजपुरी पंचायत’ के सालाना महोत्सव 17 अगस्त 2013, शनिचर का दिने साँझ साढ़े चार बजे से दिल्ली के रफी मार्ग पर मौजूद “कंस्टीच्यूशनल क्लब” में होखे वाला बा. एह समारोह में अनेके काम मे लागल नामचीन हस्ती शामिल होखीहें. समारोह के मुख्य उद्देश्य भोजपुरी कला-संस्कृति, साहित्य, सामाजिक आ राजनीतिक का साथही अलग-अलग काम में उत्तर भारत के प्रतिनिधित्व करे वाला आ भोजपुरी इलाका के गौरवान्वित करे वाला लोगन के सम्मानित करे के बा.\nएह समारोह के खास आ जरूरी पहलू बा महिला सम्मान, महिला सुरक्षा, मानवीय नैतिकता का बारे में समाज में अलख जगावे पर सलाह-विचार कइल. एकरे एगो कड़ी का रूप में, देश में समाज सुधार के आंदोलन में तेजी ले आवे खातिर पिछला 16 दिसंबर 2012 के दिल्ली का एगो चलत बस में भइल अनैतिक अत्याचार के भुक्तभोगी भारत के बेटी दामिनी के सम्मानित करे खातिर उनकर पिता एह समारोह में शामिल होखीहें आ उनको के सम्मानित कइल जाई. एह कार्यक्रम से संदेश देबे के कोशिश कइल जाई कि देश में महिला वर्ग के बढ़िया से सुरक्षित आ सम्मानित राखल जाव.\nएह समारोह में केन्द्रीय गृह राज्यमंत्री आरपीएन सिंह, मुख्य अतिथि रहीहें, संसद सदस्य (लोकसभा) महाबल मिश्रा अध्यक्षता करीहें आ गायक अभिनेता मनोज तिवारी आ भोजपुरी लोक गायक भरत शर्मा खासमखास अतिथि होखीहें, अउर भोजपुरी पंचायत के संरक्षक डॉ. संजय सिन्हा स्वागताध्यक्ष रहीहें.\nभोजपुरी पंचायत पत्रिका के संपादक रउरा सभे के सादर आमंत्रित कइले बाड़न.\nदिल्ली मैथिली-भोजपुरी अकादमी के आंगन मे कवि सम्मेलन\nबिहार भोजपुरी अकादमी के अध्यक्ष प्रो॰ आर॰के॰ दुबे के हटावे के माँग उठल\nOne thought on “‘भोजपुरी पंचायत’ के वार्षिक सम्मान समारोह ’सबरंग’ 17 अगस्त के”\nबहुत -बहुत स्वागत बा वार्षिक सम्मान समारोह ’सबरंग’ के .


मंगल पाण्डे से कांप उठल रहलें अंग्रेज - धर्मेन्द्र कुमार पाण्डेय - मैना: भोजपुरी साहित्य क उड़ान (Maina Bhojpuri Magazine)\nHome धर्मेन्द्र कुमार पाण्डेय मंगल पाण्डे Lekh मंगल पाण्डे से कांप उठल रहलें अंग्रेज - धर्मेन्द्र कुमार पाण्डेय\nमंगल पाण्डे से कांप उठल रहलें अंग्रेज - धर्मेन्द्र कुमार पाण्डेय\nदेश के पहिलका स्वतंत्रता संग्राम के सेनानी बलिया के मंगल पाण्डे के बगावत अंगरेजन के कँपा दिहले रहुवे. मंगल पाण्डेय के सैनिक कोर्ट से दू गो अंगरेज अफसरन के हत्या आ सेना से बगावत का आरोप में फाँसी के सजाय दिहल गइल. फाँसी के तारीख कोर्ट तय कइले रहे १८ अप्रेल १८५७ बाकिर उनका बगावत से डेराइल अंगरेज उनका के तय तारीख से दस दिन पहिलही चुपे चोरी फाँसी पर लटका दिहलें.\nअलगा बात बा कि उनकर ई चालबाजी कवनो कामे ना आइल. अपना प्रान के आहुति दे के मंगल पाण्डे जवन चिंगारी जरवलन तवना का आग में ईस्ट इण्डिया कंपनी के हुकूमत देखते देखत राख होखे ललागल. एह वीर बाँकुड़ा मंगल पाण्डे के जन्म, उत्तर-प्रदेश का पूर्वाचल के बागी जिला बलिया के नगवां गांव में भइल रहे. अंगरेजन का फौज के ३४वां नेटिव इन्फेण्ट्री के सिपाही का रुप में उनकर नम्बर रहुवे १४४६. बंगाल का बैरकपुर छावनी मैदान में 29 मार्च, 1857, दिन अतवार के सबेरे मंगल पाण्डे सफेद टोप, लाल रंग का बंद कोट आ पैजामा का बदले दू पोछिटा धोती पहिरले बन्दूक हाथ में लिहले आ तलवार खोंसले अपना साथियन के ललकारल शुरु कइलें, भाई लोग बैरक से बहरि निकलऽ लोग आ चलऽ हमरा साथे अंगरेजन के मार भगावे आ ओकनी के कब्जा खतम करे. मंगल पाण्डे के ललकार से चारो ओरि सनसनी फइल गइल. मैदान में आवाज सुनके लेफ्टिनेंट जनरल हृयूसन पहुंचलें आ जमादार ईश्वरी प्रसाद के हुक्म दिहले कि मंगल पाण्डेय को गिरफ्तार कर लो. बाकिर ईश्र्वरी प्रसाद जमादार अपना अंग्रेज अफसर के एह आदेश के नकार दिहलन. एही बीच घोड़ा पर सवार लेफ्टिनेंट जनरल वाफो मैदान में आ गइलन. मंगल पाण्डे वाफ के निशाना पर राख गोली दाग दिहलन. निशाना चूकल आ घोड़ा के लाग गइल. घोड़ा पर से गिरल वाफ तब मंगल पाण्डे पर गोली चलवलन बाकिर उनकरो गोली निशाना पर ना लागल. वाफ के मदद में हृयूसन आगे बढ़लन. मंगल तब उनका पर गोली दगलन आ हृयूसन ढेर हो गइलें. ओकरा बाद जोश में भरल मंगल पाण्डे अपना तलवार से वाफ के काट डललन. बाद में जब मंगल पाण्डे गिरफ्तारी से बचे खातिर अपनो के गोली मार लिहलन. बाकिर ऊ घवाहिल त भइलन बाकिर मुअलन ना. घवाहिल हालत में मंगल पाण्डे के गिरफ्तार कर लिहल गइल.\nअपना अंग्रेज अफसर के आदेश ना माने वाला जमादार ईश्वरी प्रसाद के ६ अप्रैल का दिने फांसी पर लटका दिहल गइल. घवाहिल मंगल पाण्डे पर सैनिक न्यायालय में कोर्ट मार्शल चलल आ आठ अप्रैल 1857 का दिने बैरकेपुर में उनका के फांसी पर लटका दिहल गइल. अंगरेज त साते तारीख के फाँसी पर लटका दिहल चाहत रहलें बाकिर ओह दिन कवनो जल्लाद एह काम खातिर तईयार ना भइल. अगिला दिने कलकत्ता से चार गो जल्लादन के बोला के मंगल पाण्डेय के लटका दिहल गइल. जबकि कोर्ट के आदेश १८ तारीख के फाँसी देबे के रहुवे बाकिर अंगरेज दहशत में आ गइल रहलें आ दस दिन के इन्तजार ओकनी का जोखिम भरल बुझात रहे. मंगल पाण्डे के फाँसी का बाद बैरकपुर छावनी में असंतोष पसर गइल आ डेराइल अफसर अपना बीबीयन के कोलकाता भेज दिहलें. एह फाँसी के खीस १० मई के मेरठ छावनी में फूटल आ ओहिजा के सिपाही अपना के आजाद घोषित करत दिल्ली का तरफ कूच कर दिहलन. इहे सिपाही 11 मई के दिल्लीओ के अंग्रेजी दासता से मुक्त करावत बहादुर शाह जफर के भारत के बादशाह घोषित कर दिहलें. बाद में लंदन के महारानी भारत के सत्ता ईस्ट इंडिया कम्पनी से छीन के हुकूमत के बागडोर अपना हाथे ले लिहली.\nमहारानी का शासन में अइला का बाद हिन्दुस्तान में ब्रिटिश हुकूमत के कसाई वाला घिनावन चेहरा सामने आ गइल. ओह घरी हिन्दुस्तानी आबादी के एगो बड़हन हिस्सा अंगरेजन के पाशविक अत्याचार आ कत्लेआम के शिकार भइल. आजु देश आजाद बा बाकिर आजु ले मंगल पाण्डे के शहादत के सही मूल्यांकन नइखे हो पावल. आजुओ ऊ सरकारी उपेक्षा के शिकार बाड़ें. देखल जाव देश कब एह भोजपुरिया बागी के सही सम्मान दे पावत\nअंक - 73 (29 मार्च 2016)\nPK Pathak2अप्रैल 2016 को 5:59 pm\nहमरा गर्व बा कि हम नगवा के ओ माटी में पैदा भइल बानी जवना में मंगल पांडे पैदा भइल रहुअन। आजुओ उनका नाम पर हमरा गांव के लोगन के जोश में भुजा फड़के लागेऽ लाऽ ।\nमैना: भोजपुरी साहित्य क उड़ान 24 अप्रैल 2016 को 7:14 pm\nधन्नैबाद। जदि हो सके तो कुछ बिशेष जानकारी जदि होखे तऽ पठाईं।


लोकजीवन के ‘बढ़नी’ आ ‘बढ़ावन’ – Anjoria\nOctober 29, 2015 Editor देश आ समाज, सरोकार 0\n‘लोक’ के बतिये निराली बा, आदर-निरादर, उपेक्षा-तिरस्कार सब के व्यक्त करे क ‘टोन’ आ तरीका अलगा बा. हम काल्हु अपना एगो मित्र किहाँ गइल रहलीं, उहाँ दुइये दिन पहिले उनकर माई उनका गाँव आरा (बिहार) से आइल रहुवी. पलग्गी आ हाल चाल का बाद अनासो हमरा मुँह से निकल गउवे कि बिहार में चुनाव बा, उहाँ के का हाल बा? बस ऊ चटाक से बोलुवी, ‘अरे बढनी बहारऽ ए चुनाव के. कूल्ह गोडा एक्के थइली क चट्टा बट्टा बाड़े सऽ! एकदम रंगल सियार. ’\n‘एगो कहऽता कि इहवाँ सड़क बनवाइब तले दोसरका आके बोलत बा कि ‘झूठ बोलत बा ऊ.’ अरे बबुआ पूछऽ जनि, किसिम-किसिम के बेंग बटुराइल बाडे सऽ, दिन-रात बकर-बकर क के पागल कर देले बाड़न सऽ.’\nघर आवते मन उनका ‘बढनी बहरला’ पर अँटकल रहे. सोचे लगुवीं बहुत पहिले एगो लोकप्रिय रेडियो नाटक में लोहा सिंह क मेहरारू बात-बात में दिकिया के कहसु ‘‘मार बढनी रे.’ त उनका टोन में कबो उपहास कबो उपेक्षा त कबो तिरस्कार लउके. ई ‘बढनी’ ह का? झारे-बहारे वाला झाडुवे नु हऽ. ना दरसल कूडा कचरा, अहँकार-इरिखा, खराब नजर, रोग-बलाय आ अन्हार पोसेवालन के बहारे-बहरियावे वाला काम ‘बढनिये’ करेला. बुझला एही से धनतेरस का दिने सब समान किनला का बाद बढ़नियो (झाडुओ) किनाला. जम द्वितीया का अन्हार रात में जम दीया दुआरी का बहरी बरला का बादे दीवाली भा दीया-दियारी आवेला. ई परब अँजोर का अगवानी क परब हऽ. मय कूड़ा-कचरा आ गंदगी साफ कइला का बाद साफ सुथरा घर-दलान में लोग ‘दीपोत्सव’ मनावेला आ एह में ‘बढनी’ अगुवा नियर मुख्य भूमिका निभावेला.\nलोक का सँगे शास्त्रो खड़ा हो जाला, ई कहत कि, ‘तमसो मा ज्योतिर्गमय’! माने तूँ अन्हार से अँजोर का ओर पयान करऽ बाकि एकरा पहिले घर का भीतर (आ मनवों का भीतर) के अलाय-बलाय, बुराई, मइल आ अन्हार बहरिया द! लोकजीवन में त ई ‘बढ़नी’ रोजे आपन काम करेला. ई हर घरनी (गृहिणी) के नित प्रति के सँघाती हऽ; घर का आब आ आबरू के रखवार हऽ आ बुराई से लड़े खातिर ओकर खास हथियारो हऽ. हर घर में होत फजीर, झलफलाहे सुरूज नरायन का अँजोर देबे वाली किरिन आवे का पहिले घरनी का हाथ में ई बढ़निये आवेला. घरनी एकरे बले घर झार-बोहार के चिक्कन क देले. ओने घर के मलिकार भा अगुवा घर का बहरा क सहन आ दुआर झारे-बहारे लागेला. तब ई बढ़नी ‘खरहर’ बन जाला. खर (कूड़ा कचरा) के हरे वाला ‘खरहरा’! गाँव में ई नित्य क क्रिया हऽ. खर माने कड़ा (अवरोध) भा ‘अहं’ के हटावलो जरूरी हऽ. बढनी आ खरहर दूनों प्रतीक रूप में सहज मुनष्य के विनयी मित्र हउवें स. ऊ लोक के जगावे आ क्रियाशील करे वाला उपकरण हवें सऽ. लोक का क्रियाशीलता के दिशा देवे खातिर शास्त्र लगले अगिलो लाइन दोहरावेला, ‘‘असतो मा सद् गमय!’’. झूठ से साँच का ओर पयान करऽ. साँच ऊ जथारथ ह, जवना के सामना आ साक्षात्कार जीवन के सुगम आ अरथवान बनाई.\nलोकाचार में मामूली समझल जाए वाला हर चीजन के आपन महता बा. साइत एही से गृह प्रवेश में घर वालन का पइसे का पहिलहीं ‘बढ़नी’ (झाडू) के पइसार हो जाला, ईहे ना नवका घर में पुरनका घर के झडुइया गइल शुभ मानल जाला. लोक आ शास्त्र दूनों के जवन भावभूमि बनत बा ओमें भौतिक घर आ भौतिक देह दूनो का भीतर क गंदगी आ मइल बिकार निस दिन बहरियावे क अभ्यास आ साधना बा. एही से एकरा प्रतीक बढ़नी भा झाडू के प्रासंगिकता आजुओ बनल बा. भोजपुरी लोक के गृहस्थ-संस्कृति, सँवारे वाली कृषि-संस्कृति हऽ, जेमे च्यूँटी, चिरई, फेड़-रूख सबके न्याय आ सम्मान बा. देबे वाला का प्रति कृतज्ञता बा. कुआँ, पोखरा, नदी, बन, पहाड़ सबका प्रति सरधा आ विनय एह लोक का संस्कार में समाइल बा. ई संस्कारे हमनी का परिवार के प्रेरना-सोत हऽ आ ‘परिवार’ हमनी का समाज के सबल इकाई.\nगंगा, सरजू, सोन का पाट में फइलल खेतिहर-संस्कृति दरसल ‘‘परिवार’’ का नेइं पर बनल गृहस्थ संस्कृति हऽ. परिवार बना के रहे खातिर पुरूष स्त्री क गँठजोरा क के बिवाह संस्कार से बान्हल आ मर्यादित कइला का पाछा सृष्टिकारी कर्म के गति देबे क भावना रहे. घर के कल्पना बे घरनी संभवो ना रहे, एही से जेकर बियाह ना होय भा जे अकेल रहे ओके बाँड़ (वांण) आ बंड कहल जाव, सिरजन आ मानवी विकास खातिर पोथी पुराण आ रामायण-महाभारत जुग के लोकजीवन में एह परिवार-संस्कृति का दिसाई आस्था आ विश्वासे लउकेला, हमन का भोजपुरी क्षेत्र में अब तऽ कृषि-संस्कृति क मय पाया धीरे धीरे थसके-भिहिलाए लागल बा. नया जुग के नया बयार आ मशीनी प्रभाव संवेदना आ आस्था प टिकल तंत्रे के ढाहे में लागल बा. खेत जोते, बिदहे, दँवरी करे, रहट-मोट वाला सिंचाई करे भा तेल आ रस निकाले खातिर पेराई करे वाला बैलन के जगहा टेक्टर, थ्रेसर, क्राशर ले लिहले सऽ. साँच पूछीं त बैल त हमन के संग साथ देबे आ गाड़ी घींचे वाला हमने के भाई रहले स. ऊ महादेव के नन्दी गृहस्थ जीवन क धुरी बन के परिवार क गाड़ी घींचे खातिर बैल बन के सँगे रहसु, महादेव हमन का धारना आ विश्वास में भोला आ औढरदानी रहलन बाकि ऊ अपना परिवार का कारने लोकदेव बनलन.\nगनेश आ गउरी शुभ, शान्ति आ सुख समृद्धि के वाहक बन के हमन का गृहस्थ-लोक में समाइल रहे लोग. एही से नन्दियो महराज बैल रूप में हमन क सहायक आ संरक्षक बन गइलन. उनहीं का चलते उनकर गऊ माता गृहस्थ क माता हो गइली. लडिकन के अपना दूध से युवा बनावसु त बृद्धन के पोसन क के अरदुवाइ बनवले राखसु. पहिले बैल गृहस्थ का पुरूषारथ, शक्ति आ सामरथ क पहिचान रहले सऽ आ गाय ओकरा धन में गिनल जासु. गऊ रूप में ऊ धरती का ऊपर दूसर माता रहली. एहीसे उनकर गोबर होखे भा मूत, कुल्हि पवित्र मनात रहे, एतना पवित्र कि बरिजल जगहो प उनकर गोबर मूत छिरिक के पवित्र क लियाव. घर दुआर त लिपइबे करे, गृहस्थ का हर पहिल क्रिया आ अनुष्ठान में गाइ क गोबरे कामे आवे आ सुखाइयो गइला पर पवित्र ईंधन बने खातिर गोइंठा आ चिपरी बन जाय.\nखेत से फसल कटाइ के खरिहाना आवे ओकरा पहिलहीं गोबर से धरती लिपाव, दँवरी हो गइला प अन्न का राशि पर इहे गोबर ‘बढ़ावन’ बन के रखाव. ‘बढ़ावन’ राखे का बेरा ना कवनो पंडित के ना पोथिये पतरा के जरूरत पड़े. बढ़ावन (वृद्धिकर्ता) खाली एगो टोटका ना रहले, सरधा विश्वास से बनल बिघिनहर्ता गनेसजी रहले. महादेव पारबती पुत्र गनेसजी ‘बढ़ावन’ बनके जहाँ बइठि जायँ, विघिन बाधा आ उपदरो के का मजाल, जे गृहस्थ का उपराजन के कवनो क्षति पहुँचे? लरिकाई में आ फेर बड़ो भइला पर हमहन के ना बुझाव, दरसल लोक व्यवहार आ ओकरा आचार बिचार क रहस्य समुझले पर बुझाला.\nगोबर क गनेस आ गोबरे के गउरी. अच्छत-जल दूबि चढ़ते मूर्तिमान हो जाला लोग, लोक विश्वास के ई दृढ़ता आजु ले काहें बनल बा? कारन बा कि गृहस्थ लोक के अधिष्ठात्री गौरी ‘परिवार’ का पालन खातिर अनपुरना (अन्नपूर्णा) बन गइली आ पहरा देबे खातिर गणेश जी बढ़ावन बन गइले. कृषि समाज आ खेतिहर संस्कृति उनके अनपुरना माई मनलस त बनवासी आ आश्रमन के रिसि-मुनी लोग उनके शाक पात फल फूल कंद मूल तरकारी क देवी ‘शाकम्भरी’ मान के सरधा देखवलस. हमनी किहाँ चइत का नवरात में मइया हमहन का गृहस्थी के कुशल क्षेम जाने आ मंगल करे आवेली. लोक उनकर अगवानी धधाइ के करेला. कुवार का नवरात में इनका पूजन के अउरियो निहितार्थ बा. अनपुरना रूप हरियर साड़ी वाला उनकर गृहस्थ रूप ह, लाल साड़ी में उनकर पूजा दुर्गा रूप में होला, गौरी पारबती रूप गृहिणी वाला पारिवारिक रूप हऽ. केश बिखेरले करिया कलूठ, जीभि कढ़ले उनकर काली रूप, प्रकृति रूप हऽ. जवन अनेत आ अत्याचार के क्रुद्ध दंड देबे में ना हिचकिचाय. लोक उनका प्रकृति रूप का निरंकुश आ क्रोधी सुभावों क ओइसहीं मनलस. उनके गृहस्थ जीवन में ले आवे वाली इहे गौरा करिया प्रकृति रूप छोड के गोर सुन्दर घरनी बन गइली, उनका बिना जइसे कैलाश सून रहे ओइसहीं काशी. ‘बे धरनी घर भूत क डेरा’ वाला कहाउत बुझला एही से बनल.\nखेतिहर संस्कृति के आदिदेव महादेव आ गृहस्थ संस्कृति के आदिदेवी गउरा बन गइली! ई लोग भलहीं शास्त्र आ पोथी पुराण में ‘पुरूष’ आ ‘प्रकृति’ भा शिव आ शक्ति रहे लोग, बाकि ‘लोक’ उनके अपने ढंग से अपना गृहस्थी आ पारिवारिक जीवन में अपनवलस, दूनों का संयोग आ मिलन के अपना गिरहस्ती क अधार मनलस. अजुओ कवनो विशेष अनुष्ठान, पूजा-संस्कार में पहिले गउरी, गनेश आ महादेवे के सुमिरन-कीर्तन होला.\n(भोजपुरी दिशाबोध के पत्रिका ‘पाती के 78 वां अंक’ से साभार)\nगजल : बतावल लोग के औकात जाता रोज कुछ दिन से


शहीदे आजम भगत सिंह | जोगीरा\nHome आलेख शहीदे आजम भगत सिंह\nशहीदे आजम सरदार भगत सिंह भारतीय स्वतंत्रता संग्राम में एगो महान क्रांतिकारी रहलें। उनका रग-रग में देशभक्ति के भाव भरल रहे। इनकर जन्म 28 दिसम्बर, 1907 में लायलपुर जिला के बंगा गाँव (चक नं. 105) में भइल रहे। आज ऊ जगहा पाकिस्तान में बा। हालांकि इनकर पुश्तैनी घर आजुओ (पंजाब के नवाँ शहर जिला के खटकड़कला गाँव में बाटे। इनकर पिता सरदार किशन सिंह आ माता विद्यावती कौर रहलीं। इ सिक्ख परिवार के रहले बाकिर आर्य समाज अपना ले ले रहलें\nभगत सिंह बचपने से जुझारू आ स्वाभिमानी प्रवृत्ति के रहलें। उनका आगा देश के आजादी के ललक ललकारत रहे। उहाँ का धकाधक जिनगी जीये वाला रहीं, धुक-धुक नादेश के मजदूर आ शोषित-पीड़ित सकेता पड़ल लोगन के उबारल उनकर आदर्श रहे। 13 अप्रील, 1919 के पंजाब के अमृतसर में जालियाँवाला बाग हत्याकांड भइल। उनका भीतर क्रांति उफान लेबे लागल। जालियाँवाला बाग में देश के आजादी खातिर सभा करत निहत्था लोगन पर जेनरल ओ. डायर अंधाधुंध गोली चलवइल रहे। सैकड़न लोग मारल गइल रहे। उनका जिन्दगी में एगो नया मोड़ आइल। बारह बरिस के उमिर में बारह मील पैदल चल के उहाँ गइनीं। देख के उनकर दिल दहल गइल। खून खौल उठल। लाहौर कॉलेज छोड़ के क्रांतिकारी संगठन सोशलिस्ट रिपब्लिकन ऐसोशियन से जुड़ गइलन।\nजालियाँवाला बाग के नृशंस हत्या के नजारा देख के एकर खूनी बदला लेवे खातिर बेचैन हो गइनीं। एही बीच साइमन कमीशन के विरोध करत लाल लाजपत राय पर लाठी-चलल। ओही में उनकर मउअत भ गइल। उनकर मउअत आंदोलन का आग में घी के काम कइलस। भगत सिंह लाला लाजपत राय के मउअत के बदला लेवे के ठान लिहलेंलाला लाजपत राय पर लाठी चलावे वाला पुलिस सुपरिटेंडेंट सान्डर्स के गोलीमार के क्रोध शांत कइलनइ घटना सउँसे देश में लूत्ती लेखा फइल गइल\nखून खराबा करे के उनकर मनसा ना रहे। बाकिर बहिरा अंग्रेजी साम्राज्य के कान खोलल ऊ जरूरी समझलन। उहाँ का एगो इन्कलाबी घोषणा कइनी कि बहिर सरकार के केन्द्रीय असेम्बली में बम के धमाका से चेतावल जरूरी बा। कार्यक्रम बनल। उनकर संघतिया बटुकेश्वर दत्त उनका साथ हो गइलन। 8 अप्रील, 1929 के केन्द्रीय असेम्बली बम के धमाका से दहल उठल। धमाका का सँग-सँगे इन्कलाब जिन्दाबाद के नारा लागल। चहिते त भगत सिंह भाग चलते। बाकिर उहाँ का भगली ना। अपना के गिरफ्तार करइलन। 31 मार्च, 1931 के दू बरिस के जेल यातना के बाद इनका फाँसी दिहल गइल। एह बीच जेल में लिखहूँ-पढ़हूँ के काम करत रहलन। फाँसी के तख्ता पर जाय के पहिले राह में एगो गीत गावत गइलन- ‘रंग दे बसंती चोला, मेरा रंग दे बसंती चोला।’ भगत सिंह फांसी पर चढियो के अमर हो गइलन। आज उहाँ का नइखीं बाकिर देश के आजादी के जंग में उहाँ के योगदान कबो भुलाइल ना जाई\nपिछला लेखसोनपुर मेला के सैर : जमादार भाई\nअगिला लेखनिरहुआ की भोजपुरी फिल्म मुकद्दर का सिकंदर का फर्स्ट लुक आउट\nकइसन गांव-गिरांव हो गइल


रिंकू घोष पॉप स्टार बने खातिर सीखत बाड़ी गिटार | CinemaBhojpuri.in\n- Tagged: रिंकू घोष\t- no comments\tभोजपुरी अदाकारा रिंकू घोष एह घरी गिटार बजावल सीखत बाड़ी. मानल जाव का कि रिंकू घोष जल्दिए कवनो फिलिम में पॉप स्टार बनल नजर अइहें. अघर अइसन भइल त ऊ पहिला भोजपुरी नायिका होखीहें जे इलेक्ट्रानिक गिटार बजावत पॉप स्टार के भूमिका करीहें. गिटार सीखे के कारण कहीं ई त नइखे कि ऊ कैटरीना कैफ के तरह ‘मेरे ब्रदर की दुल्हन’ जइसन कवनो भोजपुरी फिल्म करे वाली बाड़ी. एहमें कवनो शक नइखे कि रिंकू घोष अपना बरोबरी वाली भोजपुरी हीरोइनन से बहुते आगे निकल आइल बाड़ी. गिटार सीखे का मुद्दा पर रिंकू घोष अबहीं कुछ बतावल नइखी चाहत.\nमिलत जुलतरिंकू घोष ‘कोठा’ में अझुराइल बाड़ी (3)‘‘गंगा जमुना सरस्वती’’ के फर्स्ट लुक जारी भइल (3)वर्षा उषागांवकर लिहली रिंकू घोष के टेलीविजन इंटरव्यू (3)रिंकू घोष के ‘कोठा’ (3)रेखा का तरह अपना साथी कलाकार खातिर आवाज दिहली रिंकू घोष (3)To the official site of Related Posts via Taxonomies.\tLeaveaReply Cancel reply


एन. डी. देहाती: April 2012\nओझा की भरोसे होता, डायन से बिआह। जरत बा इलाका ,लोग होत बा तबाह।। एतना लापरवाही पर भी, कम हवें सिपाही। धरति बा आग, त मचावति बा तबाही।।\nबैसाख क महीना। देंहि के चाम जरावत घाम। अंधड़ आ तूफान, एही में अग्नि देवता के तापमान। कहीं खेत जरल, कहीं खलिहान। लापरवाही के आग में जरि गइल बहुतन के अरमान। साहब- शुब्बा लोग मना करत रह गइलन कि पंच खेत के डंठल ना जरावें। जेकर कटा गइल, ओकर कवन चिंता। धरा दिहलें एगो माचिस के तिल्ली। उनकर खेत साफ भइल, आस-पास के किसान के खेत के खड़ा फसल राख हो गइल। पूर्वाचल में असो के आग लगला के कारन पर ध्यान दिहला पर पता चलल कि कहीं देवी-देवता के जेवनार, कहीं गांजा, बीड़ी, सिगरेट, कहीं घूरा के चिंगारी, कहीं चूल्हा के आग, कहीं कौड़ा, कहीं बिजली के फाल्ट, कहीं डांठ के फुंकाई आ कहीं लक्ष्कन के खेलवाड़ में आग ही आग। अब आई तनीं आग बुझावे वाला विभाग के हाल जानल जा। एकर हाल उ बा- ‘ ना सुआ ना सुतारी, बनले बड़का व्यपारी.’। आपन देश बहुत तरक्की कइलसि। अग्नि-5 के सफल परीक्षण भइल। पांच हजार किलोमीटर तक मारे के क्षमता वाली मिसाइल तैयार भइल। अमेरिका के छोड़ के पूरा दुनिया हमरी अग्नि-5 की जद में बा, लेकिन आग बुझावला की मामला में हम बहुत पीछे हई। अग्निशमन दल की नाम पर गिनल-चुनल दमकल, राह चलत हांफेवाला सिपाही, भला अइसे में कइसे मिटे आग के तबाही, जब गांव-गांव लोग करत बा लापरवाही। जरूरत येह बाति के बा कि हर थाना पर होखे एगो फायरब्रिगेड के गाड़ी। गांव के गड़ही, तलाब आ पोखरा में भरल जा पानी। बंद करावल जा लापरवाही आ नादानी। अगर अइसन ना होई त इहे कहल जाई-\nओझा की भरोसे होता, डायन से बिआह।\nजरत बा इलाका ,लोग होत बा तबाह।।\nएतना लापरवाही पर भी, कम हवें सिपाही।\nधरति बा आग, त मचावति बा तबाही।।\nअग्नि के परीक्षण उहां, जरे इहां आग।\nबुझावे के संसाधन नाहीं, जब जात हवे लाग।।\nदेश के तरक्की भइल, मिसाइल अउरी तोप।\nवाह रे! अग्निशमन दल, ना बुझावे एगो खोप।।\n- नर्वदेश्वर पाण्डेय देहाती का yah bhojpuree lekh rashtreey sahara ke 26 aprail 2012 ke ank me prkashit है\nचारो ओर कृपा बरसत बा , काहे राउर मन तरसत बा ...\nचारों ओर किरिपा बरसत बा। टीवी पर निर्लज्ज बाबा के किरिपा बरसत बा। भक्त लोग जयकारा लगावत हवें। निर्लज्ज बाबा की जय! हे त्रिलोकदर्शी महराज विरोधियों के ऊपर अइसन किरिपा बरसावो कि मुंह करिया हो जाय। राउर बाबागिरी जिंदाबाद रहे। रउरा आबाद रहीं। कपड़ा के दुकान ना चलल, कवनो बात ना। ठेकेदारी डूब गइल, फिकिरनाट। बाबागिरी के धंधा चोख रही त सब काम टनाटन रही। संत समागम में गरीब मनई भला केइसे पहुंची, खायेके ठेकान ना रही त खाता में कहां से पइसा ट्रांसफर करिहें। पइसा ना जाई त किरिपा कइसे मिली। खैर, बाबा बहुत किरिपा कइले अब पब्लिक का चाहीं कि उनपर किरिपा करि के कीचड़ उछालल बंद करो। अपना उत्तर प्रदेश में राज-ताज बदलल त लोग का भरोसा भइल कि सब ठीक हो जाई। बहन जी गइली, भइया जी अइले। भइया जी अपनी शार्गिदन के बहुते समझवले कि भया! अइसा-वइसा काम जनि करù कि बदनामी होखे। लेकिन ‘ उ डोलें रस आपनो, उनकर फाटत अंग.’। बहन जी की राज में ट्रांसफर उद्योंग हो गइल रहे। भइया जी की राज में बगैर पइसे-पौव्वा के ट्रांसफर भइल ह, अधिकारी लोग बहुत खुश कि किरिपा बरस गइल। लगाम नेइखे कसात त कानून व्यवस्था के स्थिति पर लफंगन के ही किरिपा बरसत बा। आंतरपार लूट होता। मनई के जान तù चिरई-चुरुग, भेड़-बकरी से भी बदतर हो गइल बा। लुटेरन के लगत बा लूट के छूट मिल गइल बा। अब केहु पुछे कि भया , उनहन पर केकर किरिपा बरसत बा? अभिभावकन पर प्राइवेट स्कूलन के किरिपा बरसत बा। लक्ष्कन के नाम लिखववला में कमर टेढ़आ जाता। किसान पर भगवान मेहरवान हवें। जब पाकल-फूटल अनाज भइल त इंद्र देव के किरिपा बरसल। पाथर-पानी से जवन बचल ओपर अग्नि देवता के किरिपा बरसे लागल। खेतन में आगि नाचति बा। गांवन में बिजुलिया ओतने आवत बा कि कहीं फट्ट से फाल्ट हो जाता आ सट्ट से आग पकड़ लेत बा। अइसने कुल किरिपा कुकिरिपा के बीच एगो भक्त गोहरावत हवें-\nमेरो मन का भरम मिटाओ , बाबा इतनी किरिपा बरसाओ। मन का भरम..\nतिसर नयन खोल दो बाबा, नोट ही नोट दिखाओ।\nकाला पर्स नितंब संवारे, करेंसी से अंड़सायो।।\nबैंक आ लाकर ठूंस पड़े, फिर इनकम टैक्स बचाओ।\nकरिया अक्षर भैंस बरोबर, फिर भी विद्वान बनाओ।।\nपर तिरिया देखि सुघराई, लोभी मन ललचायो।\nघर की बियही बासन-पोंछा, महिला मित मौज मनायो।।\nहोटल पार्क घूमे मनमौजी, चाट पकौड़ा खायो। भिनसारे जब पहुंचे घर, मेहरी मूसर ना बरसायो।। मन का भरम मिटाओ..\n- नर्वदेश्वर पाण्डेय देहाती का यह भोजपुरी व्यंग्य राष्ट्रीय सहारा के १९ अप्रैल २०१२ के अंक में प्रकाशित है .\nकट्ठा अवांसी, मंडा बोझ ना, पूरा सोझ..\nचैत के महीना। राजा महीना। कहल गइल- ‘ आइल चइतवा राजा, घुरवो पर दु दाना’। खेती-किसानी की चर्चा में ही इहो कहावत कहल गइल- ‘ चैत सुते अभागा’। एगो जमाना उहो रहे, जब पैदावार की मामला में देश बहुत पीछे रहल। जौ-गोजई बोआत रहे। ऊपज एतने होखे कि कहल गइल- ‘ कट्ठा अवांसी, मंडा बोझ’। कटिया की दिन में भोरहरी से ही खेते-खेते बनिहारिनन की चूड़ी की खनक से सिवाना गुलजार हो जात रहे। खेत से खलिहान तक चहल-पहल। पंद्रह दिन ले कटिया, ओकरा बाद दवंरी तब ओसवनी। अंखइत से पैर ( 50-100 बोझ का ढेर) उलटला में पांव के पसीना कपार चढ जात रहे। मेह की सहारे बुढ़वा बैल पाकुच-पाकुच आ दहिनवारी नाधल बछरू कुलांच मार दांवत रहलें। पीछे-पीछे हंकवइया के पांव की तरवा जाय। बैलन के पोंछि मिमोरत, हांकत- डांटत हरवाह लोग जब रात के पैर पर पसर के बिरहा, लोरकाई, गोड़ऊ, धोबियऊ की धुन गुनगुनात रहलें। गरीबी एतना की गोबरउरा ( दवंरी करते बैल का गोबर) से भी अनाज निकाल धो-बना, सुखा-पिसा के मजदूरन की घरे रोटी बनत रहे। उत्पादन की मामिला में देश बहुत तरक्की कइलसि। अब कठमन (एक कट्ठा में 40किलो) ना, पूरा कुंतल भर पैदावार होत बा। तकनीक की क्षेत्र में भी देश बहुत तरक्की कइलसि। ट्रैक्टर आइल, कंबाइन आइल, हारवेस्टर आइल। कुछ लोग कंवाइन के दानव आ दैत्य बनावल, लेकिन सांच बाति इ बा कि इ मशीन ना रहित त अब जेतना ऊपज होत बा कटावल मुश्किल हो जात। गांवन से मजूरा शहर पकड़ लिहलें। जवन गांव में हवें बगैर काम के ही प्रधान लोग की कृपा से मनरेगा के मजदूरी उठावत हवें। खेती-किसानी के मजदूरन के अभाव हो गइल। अइसन समय में कंबाइन के ही कृपा बा। जवना कटिया, दवंरी,ओसावनी में महिनन लागत रहे, अब घंटा-दु घंटा में गेंहूं घरे। जरूरत येह बात के बा कि लखटकिया कार की तर्ज पर लखटकिया ट्रैक्टर, कंबाइन, हारवेस्टर बनावल जा। देश और तरक्की करी। किसानन के मुफ्त बिजली के वादा करे वाला नेता लोग अपनी वादा पर अमल करें। खाद-बीज-डीजल पर सब्सीडी दिहल जा। अब उ जमाना ना बा कि अमेरिका से ललका गेंहूं आ सड़लका बजरी आई तब लोग खाई। अन्न उगवला में किसान रिकार्ड बनावत हवें। कट्ठा में कुंतल उपजावत हवें। अइसने कुछ माहौल में इ कवित्तई लिखल गइल-\nपहिले कट्ठा अवांसी, मंडा बोझ।\nअब कठमन ही ना, पूरा सोझ।।\nअन्न से भरल बखार आ डेहरी।\nक्रीम लगावे किसान के मेहरी।।\nतब कटिया दवंरी अवर ओसाइन।\nअब सब संगे आइल कंवाइन।।\nबैल नदारद खलिहान खतम,\nआइल जबसे ट्रैक्टरवा।\nकाटे दांवे ओसावे कंवाइन,\nभूसा बनावे हरवेस्टरवा।।\n-नर्वदेश्वर पाण्डेय देहाती का यह भोजपुरी लेख राष्ट्रीय सहारा के १२ अप्रेल१२ के अंक में प्रकाशित है .\nलिपिस्टिक में गुण बहुत है, सदा राखिए जेब..\nमनबोध मास्टर मैडम की लिपिस्टिक पर फिदा हवें। बहुतै काम के चीज हù मैडम कù लिपिस्टिक। समय असमय अइसन-अइसन काम चला देला कि देखवइया हैरान हो जालें। आई लिपिस्टिक से जुड़ल कुछ घटना-दुर्घटना बता देत हई। महानगर में 28 लाख की लागत से पोकलेन ( नाला साफ करे वाला मशीन) खरीदल गइल। वाह रे नगर निगम! 28 लाख के मशीन खरीद लिहलन आ पचास पैसा (चवन्नी चलित तù पच्चीस पैसा ही लिखतीं) के रोरी के व्यवस्था ना कù पवलें। उद्घाटन की अवसर पर महापौर के युक्ति काम कù गइल। पर्स से लिपिस्टिक निकरली, पोकलेन मशीन पर स्वास्तिक के निशान बनवली आ शुभ-लाभ लिखली। अब लिपिस्टिक के कमाल देखीं। प्रेमचंद पार्क से फलमंडी वाला नाला में जब मशीन पहिला पंजा लगवलसि तù नया मोटरसाइकिल निकलल।शुभे-शुभ। देखवइया गावे लगलें-‘ मेरे शहर का नाला उगले, उगले-उगले मोटरसाइकिल’। केतना भाग्यशाली हई महापौर आ केतना भाग्यशाली लिपिस्टिक। इ चर्चा होते रहे कि पड़ोसी पंडित जी आपन आप बीती बतावे लगलें। कहलें - एक बेर के बाति ह जयपुर में ब्राह्मण सभा के सम्मेलन होत रहे। हमहूं आमंत्रित रहलीं। ट्रेन लेट रहे। जयपुर पहुंचल तù सम्मेलन के समय हो गइल रहे। ना नहइला के समय ना पूजा-पाठ के। हड़बड़ी में धावत-धूपत सम्मेलन स्थल पर पहुंचत रहलीं कि देखलीं सब पंडी जी लोग लिलार पर टहकार टीका लगवले गेट से घुसत हवें। कवनो युक्ति ना रहे। टीका के बगैर चेहरा से ब्राह्मण के तेज समाप्त रहे, अचानक मोबाइल के घंटी बाजल। घर से मैडम के फोन रहे। बोलली- गलती से रउरी बैग में हमार लिपिस्टिक चलि गइल बा। मैडम के गलती हमरा खातिर जोगाड़ हो गइल। पांडाल की एगो कोने में गइलीं, सट से लिपिस्टिक से ललाट पर टीका खींचली। सम्मेलन में टीका पर लमहर व्याख्यान सुनवली। जवले टीका लगल बा, ब्राह्मण जमल बा। विद्वान लोग ताली बजावें, हमार लिपिस्टिक छाप टीका सम्मेलन में छा गइल रहे। कुछ और अतीत में गइलीं तù याद आइल। कालेज के पढ़ाई के दिन। एनुवल फंक्शन में ‘\nलीप-लिपिस्टिक’ कार्यक्रम रहे। आंख पर पट्टी, हाथ में लिपिस्टिक आ सामने आज के पंडिताइन आ स्कूली समय के क्लासमैट कम गल्र्स फ्रेंड ज्यादा। लीप पर लिपिस्टिक ना लगा पवलीं, लेकिन नाक की नीचे, ओठ की ऊपर कुछ मूंछ टाइप के आकृति जरूर बना दिहलीं। पट्टी खुलल तù आपन करनी देख के हंसत-हंसत लोटि गइलीं। समय करवट फेरलसि आ उहे क्लासमेट हमरा गरे बंधा गइली। लिपिस्टिक के एगो तिसर घटना, जवना के हम दुर्घटना कहि लें। बड़की भौजी मेकअप रूम से डेंट-पेंट कù के निकरली। हम मजाक में कहलीं-भौजाई एगो किस दे दù। भौजी आव देखली ना ताव, हमरा गाल पर दे दिहली किस। तवले भइया आ गइले। गाल पर लाल रंग के ओठ वाली मुहर देखते बौरा गइलें। भइया-भौजी में भइल तकरार। छोटहन मजाक बड़वर दरार तैयार कù दिहलसि। बाद में बहुत सफाई देत शंका के बादल छंटल।\nलिपिस्टिक में गुण बहुत है, सदा राखिये जेब।\nप्रीति बढ़े भौजाइन के , जव देवर लोग देव।।\nओठन के लाली बढ़े, अवर भी करे कमाल।\nवहां-वहां लगाइये, जहं रंग न मिले तत्काल।।\n-नर्वदेश्वर पाण्डेय देहाती का यह भोजपुरी व्यंग्य राष्ट्रीय सहारा के ५ अप्रेल २०१२ के अंक में प्रकाशित है .\nओझा की भरोसे होता, डायन से बिआह। जरत बा इलाका ,ल...


अन्ना हजारे के मिलल समर्थन देख सरकार हरदी गुरदी बोल दिहलसि – टटका खबर\nअन्ना के जेल से रिहा करे खातिर पुलिस रिलीज वारण्ट जेल प्रशासन के भेजलसि. आजु सबेरे बिना कवनो अपराध कइले पुलिस अन्ना आ उनुका सहयोगियन के गिरफ्तार कर त लिहलसि बाकिर ओकरा बाद उनुका समर्थन में उमड़ल देश के देख के केन्द्र सरकार घबड़ा गइल आ उनुका के रिहा करे के फैसला कइल गइल. अन्ना के तिहाड़ जेल के ओही हिस्सा में भेजल गइल जहवाँ कलमाडी बन्द बाड़े.\nकेन्द्र सरकार के एह फैसला से ओकर अउरी किरकिरी होखल तय बा. अगर हरदीएगुरदी बोले के रहल तर अतना ड्रामा कइला के जरुरते का रहल ? देखल जाव कि एह नया घटनाक्रम का बाद कांग्रेस के बयानबाज कवन करवट लेत बाड़े. पहिले अन्ना के भठियारा बतावल लोग. थूथू भइल त कहे लागल लोग कि अन्ना पर व्यक्तिगत हमला ना होई. फेर सोचल लोग कि होत सबेरे अन्ना आ उनुका सहयोगियन के गिरफ्तार कर लिहल जाव त बिना संगठन, बिना पार्टी पउवा वाला ई आन्दोलन टाँय टाँय फिस्स हो जाई.\nबाकिर गिरफ्तारी का बाद जवन भइल तवना से सरकार के हवा सूख गइल आ ऊ हरदी गुरदी बोले खातिर मजबूर हो गइल.\nसरकार के चाल रहे कि अन्ना से पर्सनल बाण्ड भरवा लिहल जाव, फेर जब ना मनलन त जेल भेज दिहल गइल बाकिर अन्ना जमानत लेबे से साफ इन्कार कर दिहले आ सरकार का लगे कवनो दोसरा राह ना लउकल काहे कि पूरा देश, विदेशी नेतृत्व के चारणन के छोड़, अन्ना का साथ अपना के जोड़ के देखा दिहलसि कि अन्ना के आँधी अतना आसानी से काबू ना कइल जा सके. सरकार के भठियरपन का खिलाफ कुछ ना कुछ अइसन जरूरे करे के पड़ी जेहसे लोग के लागो कि सरकार भ्रष्टाचार मेटावे खातिर गंभीर बिया.\nटटका खबर, कवनो खबर छूटे ना. 16 अगस्त, मंगल


लखनऊ के अम्बेदकर पार्क के नाम बदले का विरोध में बसपा के धरना – टटका खबर\nमंगल का दिने लखनऊ में बसपा नेता स्वामी प्रसाद मौर्य आ नसीमुद्दीन सिद्दिकी के नेतृत्व में बसपा कार्यकर्ता धरना दिहलें. एह लोग एह बात के खिलाफ धरना दिहल कि लखनऊ के अम्बेदकर हरित पार्क के नाम बदल के जनेश्वर मिश्र पार्क काहे कइल गइल. बसपा के कहना बा कि एहसे सपा के दलित विरोधी मानसिकता जग जाहिर हो गइल बा. बसपा के कहना बा कि अगर जनेश्वर मिश्र का नाम पार्क बनावहीं के रहल त दोसरा जगह बना दिहले रहीत.\nTags: जनेश्वर मिश्र पार्क, बसपा


shri ram aarti – Hum Bhojpuria\nभारतीय सिनेमा में भगवान राम\nHum BhojpuriaMay 22, 20211min6430\nकोरोना काल में सबसे जादा कवनो टीवी सीरियल टीआरपी बटोरलस त उ बा रामायण आ महाभारत. 30-35 साल पहिले जब ई दुनों सीरियल आइल तब सबसे जादा टीवी बिकाइल. हमरा ईयाद बा चौथा-पांचवा में पढ़त रहनी. रोड प सन्नाटा छा जाव ए भाई जइसे लॉकडाउन में सन्नाटा छा जाला.\nचइत महीना. चारो तरफ चइता में रामे राम गूँजेला ए रामा. रामजी के जनम के महिना ह. रामनवमी पर जन्मोत्सव होला. लोक में आ लोक गीत में राम त बसले बाड़े. मन भइल ह तनी सिनेमो में राम के देखल-समझल जाय. खोजल शुरू कइनी हं त अचरज में पड़ गइनी हं. पचास से बेसी फिलिम आ धारावाहिक बनल बा रामकथा पर.\nराम पर 1917 में बनल पहिलका फिलिम ‘लंका दहन’\nदादा साहेब फालके के नाम के नइखे जानत. राम पर पहिलका फिल्म उहे बनवले 1917 में. फिलिम के नाम बा ‘लंका दहन’. ई एगो मूक फिल्म ह. माने राम जी गूंग बाड़े….आ मजेदार बात ई बा कि एह में राम आ सीता के रोल एकही आदमी अन्ना सालुंके कइले बाड़न. फिल्म के जानकार लोग बतावेला कि भारतीय सिनेमा के पहिला डबल रोल फिलिम ‘लंका दहन’ में ही निभावल गइल बा.\n‘चंद्रसेना’ 1931 में मराठी में आ 1935 में हिंदी में रिलीज भइल\n1931 में प्रभात फिल्म्स मराठी भाषा में एगो फिलिम बनवलस ‘चंद्रसेना’. चंद्रसेना महिरावण के पत्नी रहली. महिरावण अउरी अहिरावण के मदद से रावण के बेटा इंद्रजीत राम लक्ष्मण के अपहरण करवा लेहलस. चंद्रसेना राम जी के भक्त रहली, एही से उ हनुमान जी के मदद कइली राम लक्ष्मण के पाताल लोक से निकलवावे में. एह फिलिम के वी शांताराम निर्देशित कइले. एह फिल्म में बढ़िया स्पेशल इफेक्ट के प्रयोग भइल बा, प्रोडक्शन कंपनी प्रभात फिल्म्स ओह बेरा नया तकनीक से फिल्म बनावे खातिर जानल जाव. 1935 में इहे फिल्म हिंदी में भी रिलीज भइल, ओही नाम से.\nविजय भट्ट राम जी पर 12 साल में चार गो फिलिम बनवलें (1942–1954)\nविजय भट्ट नाम के निर्माता-निर्देशक राम के ऊपर रचित वाल्मीकि रामायण से एतना प्रभावित भइलें कि उ चार गो फिल्म राम कथा के ऊपर बना देहले. उनके पहिला तीन गो फिल्म ट्रायोलॉजी में आइल. पहिला फिल्म रहे ‘भरत मिलाप’ जवन 1942 में आइल. एह में राम के रोल में प्रेम अदीब रहले आ सीता के रोल में शोभना समर्थ रहली. फिल्म के खूब लोकप्रियता मिलल. विजय भट्ट के फिल्मन के अबतक के राम पर बनल सिनेमा में सबसे उत्कृष्ट सिनेमा मानल जाला. विजय भट्ट के पोता विक्रम भट्ट आज के टाइम के मशहूर फिल्म निर्देशक बाड़ें. भरत मिलाप में राम के तीसरा भाई भरत के कहानी रहे जे राम के अनन्य भक्त रहलें आ राम के वनवास चल गइला के बाद उनसे एक बार मिले आइल रहलें.\nभरत मिलाप के बाद फिल्म आइल 1943 में राम राज्य. जइसन कि नामे से पता लागत बा, ई फिल्म राम जी के आदर्श राज के इर्द गिर्द बनल रहे. फिल्म ओह साल के तीसरा सबसे ज्यादा कमाई करे वाला फिल्म बनल.\nफेर साल 1946 में आइल, फिल्म राम बाण. रामबाण भी सफल भइल बाकिर ओकरा कुछ फिल्म- आलोचक लोग से कड़ा रिव्यू भी मिलल. फिल्म में राम के किरदार निभावे वाला कलाकार के डील डौल पर आ सीता के किरदार निभावे वाली अभिनेत्री के शारीरिक स्थिति पर प्रसिद्ध फिल्म आलोचक बाबूराव पटेल सवाल उठवलें आ ई सवाल ओह बेरा के मिडिया में खूब उछ्लल.\nफेर लगभग 8 साल बाद आइल फिल्म रामायण (1954), जे में राम सीता के किरदार उहे अभिनेता निभवलें जे पिछला तीन गो में निभा चुकल रहलें मतलब राम के रोल में प्रेम अदीब आ सीता के रोल में शोभना समर्थ. ओह घरी ई जोड़ी ओइसहीं हिट भइल रहे जइसे अरुण गोविल आ दीपिका चिखलिया के जोड़ी रामानंद सागर के सुपर डुपर शो रामायण में राम सीता के रूप में हिट भइल रहे. इ फिल्म उत्तर रामायण काण्ड पर केंद्रित बा जवना में रामजी वनवास बिता के अयोध्या में अइनी आ जनता के दबाव में अपना गर्भवती पत्नी सीता के जंगल में भेज देहनी. ओही जी लव कुश के जन्म भइल आ पूरा कहानी ओही लोग पर केंद्रित बा.\nएन टी रामा राव बनलें राम त फिल्म भइल सिल्वर जुबली (1958)\nसाल 1958 में तमिल भाषा में राम के सम्पूर्ण जीवन पर फिल्म बनल ‘सम्पूर्ण रामायण’. एह फिल्म में राम के रोल निभवलें साउथ के मेगा स्टार अउरी आंध्र प्रदेश के तीन बार के मुख्यमंत्री रहल एन टी रामा राव जिनके एन टी आर नाम से जानल जाला. ई फिल्म सिल्वर जुबली भइल आ 264 दिन ले पर्दा से उतरबे ना कइल. ई फिल्म 1960 में एही नाम से हिन्दी में डब भइल आ उत्तर भारत में खूब देखल गइल.\nदक्षिण भारतीय भाषा में राम जी पर खूब फिल्म बनल\nतमिल भाषा के ‘सम्पूर्ण रामायण’ के बाद साल 1971 में तेलुगु भाषा में भी सम्पूर्ण रामायण नाम से ही फिल्म बनल जवन भगवान राम के जीवन गाथा देखवलस. एह फिल्म में राम के किरदार शोभन बाबू निभवलें. एकर निर्देशक बापू रहलें.\nबापू के ही निर्देशन में साल 2011 में फिल्म बनल श्री राम राज्यम. एह फिल्म में नन्दमूरी बालकृष्ण राम के रोल निभवले बाड़ें, उ तेलुगु के सुपरस्टार हवें. फिल्म में सीता के रोल में नयनतारा बाड़ी जे दक्षिण के मशहूर हिरोइन हई. एह फिल्म के कहानी उत्तर रामायण कांड पर आधारित बा.\nराम पर मल्टीस्टारर फिल्म बन रहल बा ‘आदिपुरुष’\nएगो मल्टीस्टारर अउरी बड़ा बजट के फिल्म ‘आदिपुरुष’ बन रहल बा, जेकर निर्देशक बाड़ें ओम राउत. जे 2020 में मराठा योद्धा पर आधारित सुपरहिट फिल्म ताना जी बना चुकल बाड़ें. फिल्म आदिपुरुष में भगवान राम के किरदार प्रभास निभइहें आ सीता के रोल कीर्ति सैनन के मिलल बा. रावण के रोल में सैफ अली खान बाड़ें. ई फिल्म के निर्माण चल रहल बा अउरी 11 अगस्त 2022 में ई रिलीज होई. फिल्म हिन्दी अउरी तेलुगु में एके साथे शूट होई. एह में हॉलीवुड से वीएफएक्स टीम आई.\nदंगल फ़ेम निर्देशक नितेश तिवारी राम पर तीन गो फिल्म के सीरीज लेके आ रहल बाड़े\nहिन्दी फिल्म दंगल फ़ेम निर्देशक नितेश तिवारी आ रवि उदयवार रामायण पर तीन गो फिल्म के सीरीज बनावे वाला बा लोग, जवन 3डी में बनी. हालांकि 2019 के अनाउन्समेंट के बाद एह पर कवनो नया खबर नइखे आइल. एकर निर्माण हिंदी के अलावा तमिल आ तेलुगु में भी होई आ एकर निर्माता अल्लू अरविंद, नमिता मल्होत्रा आ मधु मेंटेना बा लोग.\nभोजपुरी सिनेमा में राम नइखन\nभोजपुरी भाषा में शायद राम के जीवन पर कवनो फिल्म नइखे बनल. हाँ राम के जीवन पर छोट-छोट वीडियो आ गाना एल्बम त खूब बा. भोजपुरी के लोक गीतन में राम हर जगह बाड़ें, सबसे अधिक रामलीला भोजपुरिये क्षेत्र में खेलल जाला बाकिर भोजपुरिया सिनेमा में राम के अनुपस्थिति अचरज में डालत बा.\nरामकथा प आधारित बनल फिलिमन के एगो संक्षिप्त सूची –\nलंका दहन (1917)\nसंपूर्ण रामायण (1958)\nराम राज्य (1967)\nसंपूर्ण रामायण (1971)\nसीता कल्याण (1976)\nभरत मिलाप (1942)\nराम राज्य (1943)\n. राम बाण (1946)\nहनुमान पाताल विजय\nइंद्रजीत (सती सुलोचना)\nराम पादुका पूजन\nसंपूर्ण रामायण (तीन खंड)\nसीता राम कल्याण\nश्रीराम भक्त हनुमान\nकोरोना काल में ‘ राम रसायन तुम्हरे पासा ‘\nHum BhojpuriaMay 21, 20212min5500\nई चइत के महीना हऽ. भगवान श्रीराम के जनम के महीना. अब राम से बड़ा नायक के बा ? जेतना राम पर लिखाइल बा, कहाइल बा, गवाइल बा आ मंचन भइल बा, सीरियल-सिनेमा बनल बा, ओतना कवना नायक पर काम भइल बा ?…आ बात खाली भइला के नइखे, भावना के बा. जवना भावना से लोक में राम के स्वीकार कइल गइल बा, उ भाव दोसरा कवनो नायक के नइखे भेंटाइल. साँच कहीं त जीवन के हर भाव में राम बाड़े. राम हर काल में प्रासंगिक बाड़े. कोरोना काल में भी.\nलोक में राम, भोजपुरी साहित्य में राम, भोजपुरी कविता में राम, सिनेमा में राम, लोकगीतन में राम, हमनी के जीवन में राम, जीवन शैली में राम, अयोध्या में राम अउर हमनी के धड़कन में राम. हमनी के रोंआ-रोंआ में राम बाड़े, इहे एह लेख के सुर बा. राम के एही तरे के मौजूदगी कोरोना होखे चाहे दोसर कवनो आफत ओकरा से उबरे खातिर धैर्य, सबल अउर सकारात्मक सोच के दिशा सुनिश्चित करेला.\nहमनी के लोकगीतन में राम जनम से लेके मृत्यु तक बाड़े. सोहर से लेके ‘ राम नाम सत्य है’ तक. हमनी के हर संस्कार में राम बाड़े. व्यवहार में राम बाड़े. गणना-गणित में राम बाड़े. भोजन-भजन में राम बाड़े. साँच पूछीं त राम रसायन आजो सब समस्या के समाधान बतावे में सक्षम बा. रामलीला आ रामचरित मानस आजो सबसे आसानी से समझ में आवे वाला दर्शन शास्त्र बा. सिनेमा-सीरियल खातिर सबसे इंटरेस्टिंग एक्शन बा, ड्रामा बा, इमोशन बा. मानी भा मत मानी राम के बिना राउर काम चले वाला नइखे.\n“भजिलऽ ए मन! राम नाम ना तऽ फेर पाछे पछितइबs हो !\nएह लोकप्रिय भजन से साफे पता चलsता कि भारतीय जनमानस के राम पर केतना भरोसा बा. विद्वान् लोग कहेला कि ऋग्वेद में भी राम के जिक्र बा लेकिन राम के स्थापित करे वाला पहिलका काव्य ‘वाल्मीकि रामायण’ ह. महर्षि वाल्मीकि राम के महापुरुष मनले बाड़े.\nत्रेता युग में भगवान विष्णु राम का रूप में राजा दशरथ के बेटा बनके उतरलें, ई बात सबका पता बा. अब एह कथा के आ राम के चरित्र के गोस्वामी तुलसीदास अइसन गढ़लें कि राम ग्रन्थ के पन्ना से निकल के घर-घर में समा गइलें. तुलसी के राम चमत्कारी राम ना, गृहस्थ जीवन वाला राम, लोक के चिंता करे वाला राम बनलें. एही से उ लोक के चित प चढ़ के मन, प्राण आ आत्मा में समा गइलें. गीत-संगीत में समा गइलें. राग-सुर पर उतर गइलें. ठेकान बा कि राम पर केतना भजन बा.\nभजु राम जी के नाम भइया रे, अति सुखदाई\nएगो उहे अइहे काम भइया रे, अति सुखदाई\nभजने ना, बिआह-शादी के माड़ो तक ले राम गूँजे लगलें. अब राम से बढ़िया दूल्हा भारतीय जनमानस में दोसर केहू नइखे-\nसाजी बरात चलेलें राजा दशरथ\nगगन गरद उड़ि जाए\nआजु देखों कोसिला के गोद, रामचंद्र दूलहा बनें\nअतने ना, फगुवा-चइता तक ले राम गवाये लगालें-\nहोरी खेले रघुवीरा अवध में, होरी खेले रघुवीरा\nकेकरे हाथ कनक पिचकारी, केकरे हाथ अबीरा\nराम के हाथ कनक पिचकारी, लछुमन हाथ अबीरा\nचइता के त सब लइनिये रामा आ ए हो रामा से ख़तम होला.\nसंस्कार गीतन के बात करीं त सोहरे से राम जी के जय-जय होखे लागेला-\n“धनि धनि अयोध्या रउरो भाग त परम सुहावन हो, ललना कहवां जनमले राम त केकरा ही लछुमन नूँ हो।।‘ केकरा जनमले भरत….उठे सोहर हो / कोसिला के जनमले राम, सुमित्रा के लक्ष्मण हो, ललना केकई के भरत अब त अयोध्या उठे सोहर नूँ हो”…\nदेखीं, चईत के रामनवमी पर ई सोहर त खूब गवाला-\nचइत अंजोरिया के नवमी, त राम जनम लिहले हो, ललना बाजे लागल अवध बधाव, महलिया उठे सोहर हो”\nबतावत चलीं कि भोजपुरी के पहिलका महाकाव्य रामे पर बा- ‘ अपूर्व रामायण ‘ . पूरबी पुरोधा महेन्दर मिसिर एकर रचना कइले बाड़े.\nरउरा जान के ताजुब्ब होई कि भोजपुरी भाषा में पहिलका समीक्षा-आलोचना के पुस्तक भी रामेकथा से जुड़ल बा- कमला प्रसाद मिश्र ‘ विप्र ‘ के ‘ रामकथा परम्परा में मानस ‘.\nगद्य में गणेश दत्त ‘ किरण’ रचित उपन्यास ‘रावन उवाच ‘ के कवनो जबाब नइखे.\nराम पर भोजपुरी काव्य पुस्तक त खूब लिखाइल बा. अविनाश चन्द्र ‘ विद्यार्थी ‘ के ‘ कौशिकायन’ आ ‘ सेवकायन ‘, कुंज बिहारी ‘ कुंजन ‘ के ‘ सीता के लाल’, राम बचन लाल श्रीवास्तव के ‘बनवासी की शक्ति साधना’, रामबृक्ष राय ‘विधुर’ के ‘सीता स्वयंवर’, तारकेश्वर मिश्र ‘ राही’ के ‘ लव कुश ‘ , विश्वनाथ प्रसाद ‘ शैदा ‘ के ‘ रावण-अंगद संवाद’, वीरेश्वर तिवारी के प्रबंधकाव्य ‘ लंका विजय ‘ , श्रद्धा नंद पांडेय के ‘ श्री रामकथा ‘, व्रतराज दूबे ‘ विकल ‘ के ‘ केकई माई ‘ , अनिरुद्ध त्रिपाठी ‘ अशेष ‘ के ‘ प्रेमायन’ , हीरा ठाकुर के ‘ अंजनी के लाल ‘ , अमर सिंह के प्रबंधकाव्य ‘ मर्यादा पुरुषोत्तम ‘ आ ‘ विश्वामित्र ‘ , अनिरुद्ध त्रिपाठी ‘संयोग’ के ‘ रामप्रिया बनवासिनी ‘, ब्रजभूषण मिश्र के ‘ महावीर जी सदा सहाय ‘ , हीरालाल हीरा के ‘केने बाड़ी सीता ‘ , कुंज बिहारी ‘ कुंजन ‘ के कुंजन रामायण, राम सुरेश पांडेय के ‘ रावन चरित मानस ‘ , भगवान मिश्र ‘ श्रीदास ‘ के ‘ बालकांड रामायण ‘ , बद्रीनारायण दूबे ‘ बक्सरी ‘ के ‘ राम रसायन ‘ , शिव भजन राय ‘ वैरागी ‘ के ‘ कवित रामायण’ आ ‘ भजन रामायण ‘, भगवान सिंह ‘ भास्कर ‘ के ‘ भास्कर लोक रामायण ‘, रामलाल गजपुरी के ‘ रामचरित दर्शन ‘ , रामप्रवेश शास्त्री के ‘ रामभक्त हनुमान’ , हीरा प्रसाद ठाकुर के ‘ सबरी ‘ आ ‘ रामजी के बिआह ‘, बद्री नारायण दूबे के ‘ श्री राम चालीसा ‘ , गोरखनाथ शर्मा के ‘ सीताहरण’ आ व्रतराज दूबे ‘ विकल ‘ के ‘ सती उरमिला’ आदि प्रमुख बा.\nभोजपुरी के राष्ट्रगीत ‘ बटोहिया ‘ के कवि बाबू रघुवीर नारायण जी के कृति ‘कुंवर विजयी रामायण’ में युद्ध के प्रसंग देखीं –\nराम यहि ठैयां भीम भय भरना हो ना\nराम मारि डरलीं दैत्य कुम्भकरना हो ना\nराम यहि ठैयां कैलीं घोर रनवां हो ना\nराम मारि डरलीं विकट रवनवा हो ना\nभिखारी ठाकुर रामभक्त रहलें. अपना नाटक में राम के खूब गवलें. ठाकुर जी के लिखल हई चौपाई देखीं-\nराम नाम के भक्त जगत से तरि जालन तत्काल\nकुतुबपुर के कहत ‘ भिखारी‘, बूढ़ जवान बाल\nबहुत कुछ त वाचिक परम्परा में बा. मतलब लिखाइल नइखे बाकिर मंदिर पर झलकूटन में भा खेत-बधार आ नदी तीरे सुने के मिल जाई. कहे के मतलब कि हरवाही-चरवाही से लेके विद्वत मंडली तक राम के सत्ता बा. हमनी किहां एगो लोकप्रिय कहावत बा-\nअन्हरी गइया के राम रखवइया\nजेने ताकब ओने एह कहावत के एगो नया अर्थ खुली. अइसहूँ राम के जेतने जानब ओतने जाने के मन करी. उनकर महिमा अपरमपार बा. कोरोना काल में उ अउर करीब आ गइल बाड़े. कई जगह सब कुछ राम भरोसे बा. कवनो बात नइखे, दवा-बीरो के साथे ‘ राम रसायन तुम्हरे पासा’ के महामंत्र भी ईयाद रखीं अउर एह कोरोना महामारी से सम्पूर्ण विश्व आ मानवता के मुक्त करावे खातिर राम के नाव लेत रहीं. जय श्रीराम!\nश्रीराम अवतार के रहस्य\nHum BhojpuriaMay 21, 20211min7230\nभारतीय शास्त्र आ पुराण में लिखल बा कि जब-जब धरती पर अत्याचार, अधर्म, अउर पाप बढ़ि जाला तब-तब-भगवान कवनो ना कवनो रूप में अवतार लेके धरम के रक्षा करेलीं अउर पपियन के नास कइके धरती माई के भी दुख हरेलीं। अपने देश में मान्यता हवे कि असुरन के नाश करे खातिर भगवान समय-समय पर अवतार लिहले बानी। त्रेता युग में जब धरती अधरम आ अत्याचार से काँपि गइली आ असुरन के मायावी शक्ति से लोग बेहाल हो गइल तब भगवान खुद रघुकुल में माई कोशिल्या के गर्भ से अवतार लिहलीं। ऊ तिथि रहल चईत शुक्ल पक्ष के नवमी अउर भगवान अभिजीत नक्षत्र में अवतार लिहलीं। चारू ओर अपार खुशी फइलि गईल। बधाई बाजे लागल।\nमहल में तमाम तरह से खुशी के आयोजन कइल गइल।\nरामचरित मानस के महान कवि भक्त गोस्वामी तुलसीदास जी एह समय के बहुते निम्मन बखान कइले बाड़ें-\nनवमी तिथि मधुमास पुनीता। सुकल पक्ष अभिजित हरिप्रीता।\nमध्य दिवस अति सीत न घामा। पावन काल लोक विश्रामा।।\nजब ब्रह्मा जी जनलीं कि अब भगवान के परगट भइले के समय आ गइल त सब देवता लोग विमान सजा-सजा के चलल। निरमल आकाश देवतन के समूह से भरि गइल। गन्धर्व लोग भगवान के गुणगान गावे लगल-\n“सो अवसर विरंचि जब जाना। चले सकल सुर साजि विमाना।।\nगगन विमल संकुल सुर जूथा। गावहिं गुन गन्धर्व बरूथा।।\nगोस्वामी जी प्रभु के अवतार के बहुते मनभावन भाव लिखले बाड़ें-\n“भए प्रगट कृपाला दीनदयाला कौशल्या हितकारी।\nहरषित महतारी मुनि मन हारी अद्भुत रूप बिचारी।।\nलोचन अभिरामा तन घनश्यामा निज आयुध भुज चारी।\nभूषन बनमाला नयन विसाला सोभासिंधु खरारी।।\nबालकाण्ड, पृष्ठ176,रामचरित मानस, गीताप्रेस, गोरखपुर।।\nआखिर भगवान के राम रूप में अवतार काहें भइल ए बाति पर चर्चा कइल जरूरी बा।\nभगवान भोलेनाथ से माई पार्वती पूछली कि हे भोलेनाथ भगवान के राम अवतार के कारण बताईं आ पूरा कथा बताईं।\n“बालकाण्ड मे गोस्वामी जी लिखलीं। माई पार्वती पूछति हईं-\nपुनि प्रभु कहहु राम अवतारा। बाल चरित पुनि कहहु उदारा।।\nकहहु जथा जानकी बिबाहीं। राज तजा सो दूषन काहीं।।\n(बालकाण्ड पृष्ठ 107रामचरित मानस, गीताप्रेस, गोरखपुर)\nतब भोलेनाथ कहलन कि-\nतस मैं सुमुखि सुनावऊँ तोहीं। समुझि परइ जस कारन मोही।।\nजब जब होइ धरम कै हानी। बाढ़हिं असुर अधम अभिमानी।।\nतब तब धरि प्रभु बिबिध सरीरा। हरहिं कृपानिधि सज्जन पीरा।।\n(बालकाण्ड, पृष्ठ 117।रामचरित मानस, गीताप्रेस, गोरखपुर।।\nमतलब इ कि जब जब धरम के हरास होला, नीच, अभिमानी, राक्षस बढ़ि जालें, अउर अइसन अन्याय करेलें कि ओकर वर्णन नाहीं कइल जा सकेला, तब तब कृपानिधान प्रभु अनेक दिव्य रूप में शरीर धारण करके सज्जन लोग के पीड़ा दूर करेलें।\nभगवान शिव माई पार्वती से कह रहल बानी कि श्री हरि असुरन के मारि खातिर देवगण के स्थापित करेलीं अउर संसार में आपन निरमल यश फइलावेलीं। इहे कारण हवे श्री राम जी के अवतार के-\nअसुर मारि थापहिं सुरन्ह राखहिं निज श्रुति सेतु।\nजग बिस्तारहिं बिसद जस राम जन्म कर हेतु।।\n(बालकाण्ड,121) पृष्ठ 117\nफिर आगे कहत बानीं कि ओही यश के गाके भगत लोग भवसागर पार क जालें। किरपा सिंधु भगवान भगत जन के हित के खातिर शरीर धारण करेलीं। भगवान के जनम के अनेक कारण बा जवन एक से बढ़ि के एक बा-\nसोइ जस गाइ भगत भव तरहीं।कृपासिंधु जन हित तनु धरहीं।।\nराम जनम के हेतु अनेका।परम बिचित्र एक तें एका।।\n(बालकाण्ड, पृष्ठ118,रामचरित मानस, गीताप्रेस, गोरखपुर)\nभगवान भोलेनाथ माई पार्वती जी से कहत बानी कि एक कल्प में भगवान बैकुण्ठनाथ, अपने द्ववारपाल विजय के असुर योनि से मुक्ति दिलावे खातिर वाराह अवतार लेके हिरण्याक्ष के अउर नृसिंह अवतार लेके हिरण्यकशिपु के नाश कइलीं। जवन जय विजय, सनकादि ब्रह्मर्षि गण के शाप से असुर कुल में जन्म लिहले रहलें। सनकादि ब्रह्मर्षि गण के शाप रहल कि जय विजय (श्री हरि के द्ववारपाल) तीन जनम तक असुर योनि में जन्म लिहें। रावण कुंभकर्ण के रघुकुल मणि के रूप में अवतार लेके नाश कइलीं।\nराम जनम के हेतु अनेका।परम विचत्र एक ते एका।।\nजनम एक दुइ कह ऊँ बखानी।सावधान सुनु सुमति भवानी।।\n(मानस रहस्य पृष्ठ15,हनुमान प्रसाद पोद्दार, गीताप्रेस गोरखपुर)।\nएगो प्रसंग अउर आवेला कि नैमिषारण्य में मनु अउर उनके पत्नी शतरूपा के तपस्या से खुश होके दर्शन दिहलीं तब श्री हरी जी वर माँगेके कहलीं तब मनु जी विनती कइलें कि हे कृपानिधान! रउवाँ से का छिपावे के बा, हम आप ही के समान पुत्र चाहत बानी-\nदानि सिरोमनि कृपानिधि नाथ कह ऊँ सति भाउ।\nचाह ऊँ. तुम्हहिं समान सुत प्रभु सन कवन दुराऊ।।\n( रामचरित मानस, बालकाण्ड, पृष्ठ140गीताप्रेस गोरखपुर।।)\nतब भगवान लक्ष्मीनारायण कहलीं कि अपने जइसन पुत्र कहाँ खोजे जाइब हम खुद तोहरे पुत्र के रूप में जन्म लेब। एह तरह से अयोध्या में राजा दशरथ अउर कौशल्या के पुत्र के रूप में भगवान अवतार लिहलीं। पहिले जन्म में इहे दशरथ अउर कौशल्या मनु व शतरूपा के रूप में रहलें।\nउहवें नारद जी के श्राप के मान रखे के कारण भी भगवान नारायण के श्री राम के रूप में अवतार लेवेके पड़ल।\n*भले भवन घर बायन दीन्हा।पावहुगे फल आपन कीन्हा।।\n*बंचेहु मोहि जवनि धरि देहा।सोइ तनु धरहु श्राप मम एहा।।\nकपि आकृति तुम कीन्हि हमारी।करिहहिं कीस सहाय तुम्हारी।।\nमम अपकार कीन्ह तुम्ह भारी।नारि बिरह तुम्ह होब दुखारी।।\n*।।बालकाण्ड, पृष्ठ130।।रामचरित मानस।।\nभक्त वत्सल भगवान जी तुरंत भक्त के श्राप स्वीकार क लीहलीं अउर रघुकुल शिरोमणि के रूप में श्री अयोध्या में अवतार लीहलीं।।\nअनेक कारण बा भगवान के अवतार के लेकिन सबके मूल में इहे बा कि जब-जब धरती पर अधरम बढ़ेला, धरती माई पाप के बोझ से व्याकुल हो जाली तब-तब भगवान नारायण, अनेक रूप में अवतार लेके भगत लोग के सुख देलीं अउर पपियन के नाश करेलीं।\nभगवान नारायण के अवतार के ई कथा लोक में कल्याणकारी बा सुने अउर सुनावे वाला सबके कल्याण होखेला।\n(परिचय- मोहन पाण्डेय हाटा, कुशीनगर में शिक्षक अउर वरिष्ठ साहित्यकार बानी)


बनावटी होला फ़िल्मी जीवन – बिपिन बहार – Anjoria\nसितम्बर 7, 2010 बिपिन बहार\nअपना क्षेत्र में हरदम नया नया प्रयोग करे खातिर मशहूर गीतकार – अभिनेता बिपिन बहार एक साल के एकांतवास का बाद फेर से भोजपुरी जगत में सक्रिय हो गइल बाड़न. हालही में उनकर एगो फिलिम भोजपुरिया डॉन रिलीज़ भइल बा आ एगो फिलिम करेंट मारे गोरिया का म्यूजिक देके . ऊ अपना के म्यूजिक डायरेक्टरो का श्रेणी में खड़ा कर दिहले बाड़े. पिछला साल भर का एकांतवास का बारे में बतियावत बिपिन बहार कहले कि फिल्मी जीवन के बनावटी जीवन से अकुता गइल रहन आ अपना के रिफ्रेश करे खातिर एह सब से दूरी बना लिहले रहन. एही बीच आपन एगो कविता संग्रह पूरा कर लिहले, गाँधी जी के आत्मकथा के भोजपुरी अनुवाद पूरा कर लिहले आ अब दू गो धर्मग्रन्थन के अनुवाद में लागल बाड़न.\nबिपिन बहार के अपना बारे में कवनो गलतफहमी नइखे. ऊ अपना के ना त गीतकार मानेलन, ना संगीतकार, ना अभिनेता. हँ एगो गलतफहमी जरुर बा कि ऊ अपना के एगो निमन आदमी जरुर मानेलें. भोजपुरी सिनेमा उद्योग के मौजूदा हालात से ऊ संतुष्ट बाड़े. कहले कि रविकिशन, मनोज तिवारी, निरहुआ, आ पवन सिंह के चलते भोजपुरी सिनेमा उड़ान भरत बा त सुदीप पांडे, प्रवेश लाल, विनय आनंद, पंकज केसरी, उत्तम कुमार, दीपक दुबे, आ मनोज पाण्डे जइसन प्रतिभाशाली कलाकारन के लमहर फेहरिस्त पा के इतराइयो रहल बा.\nपूरा बातचीत CineBhojpuri.com पर पढ़ीं.\nOne thought on “बनावटी होला फ़िल्मी जीवन – बिपिन बहार”\nmanoj maurya कहते हैं:\nसितम्बर 10, 2010 को 12:20 अपराह्न पर\nbahut achha laagal Bipin bhaiya ke vichaar……………bhojpuri ke aage badhawe khatir aisane sonch ke jarurat ba………


लालू का भोजपूरी में ट्वीट- ऐ नीतीश!4महीना में आपन बंगला से4बार भी बाहर न निकला, ई लुकाछिप्पी से कोरोना.. - Fast News 24x7\nलालू का भोजपूरी में ट्वीट- ऐ नीतीश!4महीना में आपन बंगला से4बार भी बाहर न निकला, ई लुकाछिप्पी से कोरोना..\nबिहार में कोरोना संक्रमण का प्रभाव लगातार बढ़ता ही जा रहा है, मुख्यमंत्री निवास हो या राजभवन या मुख्य सचिन कार्यालय हो कोरोना की मार से कोई भी अछूता नहीं रहा है, इसी बीच बिहार की नीतीश सरकार ने 16 जुलाई से लेकर 31 जुलाई तक संपूर्ण लाकडाउन के आदेश दे दिए हैं.\nपटना में शुक्रवार दोपहर तक ही 650 मरीज कोरोना के आ चुके हैं ऐसे में नीतीश सरकार के लिए ये आंकड़े डराने वाले हैं. इस बीच बिहार में विदानसभा चुनाव की तैयारियों के लिए भी सभी पार्टियों ने जोर शोर से प्रयास करने चालू कर दिए हैं.\nइसी क्रम में राजद अध्यक्ष लालू प्रसाद यादव ने अपने आधिकारिक अकाउंट से भोजपुरी में एक ट्वीट किया, इसमें उन्होंने नीतीश सरकार पर निशाना साधा है. उन्होंने पत्नी राबड़ी देवी के ट्वीट को टैग करते हुए लिखा कि ए नीतीश!\nलगभग4महीना हो गऽइल बंदी के, जनता मे त्राहीमाम बा,रोजी-रोटी,जान-माल पर आफ़त बा।\nतऽहार राज में बेरोज़गारी, भ्रष्टाचार, अत्याचार चरम पर बा।4महीना मे आपन बँगला से4बार भी बाहर ना निकलऽअ ई लुकाछिप्पी से कोरोना ना भागऽइ. जब सेनापति मैदान छोड़ के भागऽल रही त लड़ाई के लड़ऽइ\nइसी क्रम में उन्होंने बिहार की नीतीश सरकार को घेरते हुए एक और ट्वीट किया जिसमें उन्होंने लिखा कि मुख्यमंत्री सामने से लीड करेऽला की चादर ताऽन के घर में सुतेऽला?\nलगभग4महीना हो गऽइल बंदी के, जनता मे त्राहीमाम बा,रोजी-रोटी,जान-माल पर आफ़त बा। तऽहार राज में बेरोज़गारी, भ्रष्टाचार, अत्याचार चरम पर बा।4महीना मे आपन बँगला से4बार भी बाहर ना निकलऽअ\nई लुकाछिप्पी से कोरोना ना भागऽइ।जब सेनापति मैदान छोड़ के भागऽल रही त लड़ाई के लड़ऽइ https://t.co/eIKZGmLbL1\nThe post लालू का भोजपूरी में ट्वीट- ऐ नीतीश!4महीना में आपन बंगला से4बार भी बाहर न निकला, ई लुकाछिप्पी से कोरोना.. appeared first on AKHBAAR TIMES.\nविकास दुबे-जय बाजपेयी के बीच कनेक्शन को लेकर बड़ा खुलासा, 75 करोड़ का एक साल में लेनदेन


लोकसेवा आयोग – टटका खबर\nयूपीएससी 2014 मे अंगरेजी कम्प्रीहेन्सन के जवाब नइखे देबे के\nलोक सेवा आयोग सूचना जारी क दिहले बावे कि अबकी का इ्म्तिहान मे अंगरेजी कम्प्रीहेन्सन वाला सवाल के जवाब देबे मे समय बरबाद कइला के जरूरत नइखे काहे कि ओह जवाबन के एदेखले ना जाई. एहसे उम्मीदवारन के चाही कि समय के सदुपयोग करत बाकी सवालन पर धेयान देसु. परीक्षा के समय मे कवनो कमी


टटका खबर, मंगल, १८ मई – Anjoria\nमई 18, 2010 news in bhojpuri, टटका खबर\nदंतेवाड़ा में नक्सली हमला में ४० नागरिकन के मौत\nछत्तीसगढ़ के दंतेवाड़ा में नक्सली फेर आपन क्रूर निर्दयी रुप देखवलें आ एगो सवारी बस के बम से उड़ा दिहलें जवना से कम से कम चालिस गो नागरिकन के मौत हो गइल. हमला का बाद गृहमंत्री कहले बाड़े कि नक्सली विरोधी कार्ययोजना पर फेर से विचार कइल जा रहल बा. नक्सल प्रभावित कुछ राज्य एह काम खातिर वायु सेना के इस्तेमाल के माँग कर रहल बाड़े. पिछला दस अप्रैल के दंतेवाड़ा में ७६ गो सीआरपीएफ के जवानन के मार डलले रहलें सँ.\nज्वालामुखी से निकलत राख का चलते फेर यूरोप के हवाई अड्डा बन्द\nआइसलैण्ड के ज्वालामुखी से निकलत राख यूरोप में फेर से पसरे लागल बा जवना चलते कई गो हवाई अड्डा फेर से बन्दकर देबे के पड़ल. भारत से यूरोप खातिर जाये वाली वायुसेवा रद्द कर दिहल गइल बा. अतवारे से हालात बिगड़ल बनल बा. पिछलो महीना कई दिन ले युरोप में हवाई सेवा बन्द राखे के पड़ल रहुवे.\nअग्नि दू के सफल परीक्षण\nदु गो विफल परीक्षण का बाद काल्हु अग्नि टू थर्ड टाइम लकी साबित भइल आ ओकर परीक्षण सफल रहल. जमीन से जमीन पर मार करे वाली एह मिसाइल के देशे में विकसित कइल गइल बा आ एकरा से परमाणु बमो गिरावल जा सकेला. अबहीं ई दू हजार किलोमीटर ले निशाना बना सकेले बाकिर एकर पेलोड में कमी कर के एह दूरी के तीन हजार किलोमीटर ले बढ़ावल जा सकेला.\nभयंकर गर्मी का बीच मानसून समय से पहिले आवे के संकेत\nकाल्हु अंडमान द्वीप समूह में मानसून के पहिला बरखा भइल. संकेत बा कि अब मानसून जल्दिये केरल तट पर चहुँप जाई. यूपी आवत आवत अबहीं करीब एक महीना लागे वाला बा आ मानसून समय से दू दिन पहिले १५ जून तक चहुँप जाये के उम्मीद बा. एही बीच कबो कबो धूल भरल आँधी आ बरखा बूनीओ पड़ सकेला. मौसम विज्ञानी कहत बा लोग कि एह साल बरखा सामान्य रही.\nगुजरात के मुसलमान देश का बाकी राज्यन का मुकाबिले खुशहाल बाड़े\nभाजपा नेता लालकृष्ण आडवाणी अपना ब्लाग पर आँकड़ा देत लिखले बाड़े कि सच्चर आयोगो मनले बा कि गुजरात के मुसलमान देश के दोसरा राज्यन से बेहतर स्थिति में बाड़े. बाकिर ऊ लोग माने तब नू, गुजरात दंगा में मराइल पूर्व सांसद जाफरी के दामाद नाजिद हुसैन अमिताभ बच्चन से कहले बाड़े कि ऊ गुजरात के प्रचार मत करस.\nसेना के छवि बिगड़े ना दिहल जा सके\nथल सेनाध्यक्ष जनरल वीके सिंह शीर्ष सैन्य अधिकारियन का बइठक में कहलें कि अइसन काम कबो बर्दाश्त ना कइल जा सके जवना से सेना के छवि खराब होत होखो. पिछला दिने सुखना सैन्य अड्डा का लगे भइल जमीन घोटाला में कुछ सेना अधिकारियन पर सैन्य कार्रवाई हो रहल बा. कुछेक जगहा मानवाशिकारन के उल्लंघनो के आरोप बा.\nगया में जापानी पर्यटक युवती से बलात्कार का मामिला में तीन गो के उमिरकैद\nजापानी पर्यटक युवती का साथे सामूहिक दुराचार करे का आरोप में तीन गो आरोपियन के स्पीडी ट्रायल कर के ३१ दिन का भीतर सजा तक सुना दिहल गइल. दू गो आरोपी अबहियों फरार बाड़े सँ. कोर्ट सगरी आरोपियन के उमिर कैद के सजाय सुनवलसि जवना पर बचाव पक्ष के वकील कहलें कि अबहीं कवनो सीनियर पुलिस अधिकारी के इंसपेक्शन रिपोर्ट तक ना मिलल आ सजा सुना दिहल गइल. कहलें कि एकरा खिलाफ हाई कोर्ट में अपील करीहें.\nरोहतास में पचास हजार के इनामी नक्सली गिरफ्तार\nरोहतास पुलिस काल्हु राजगृही राम नाम के नक्सली एरिया कमाण्डर के गिरफ्तार कर लिहलस जवना पर पचास हजार के इनाम घोषित रहल ह. दु दी पहिले एगो अउरी नक्सली सुरेश रजवार के गिरफ्तार कर लिहल गइल जवना पर पचीस हजार के इनाम रहुवे.\nनक्सली बन्द का चलते यातायात प्रभावित\nकाल्हु अधरतिया से दू दिन के नक्सली बन्द का एलान से बिहार में कई गो रलेगाड़ी या त रद्द कर दिहल गइल बा भा ओकरा रास्ता बदल दिहल गइल बा. गँवई इलाकन में बसो नइखी चलत सँ. पुलिस पूरा चौकसी बरत रहल बिया. नक्सली विरोधी अभियान का विरोध में पश्चिम बंगाल, बिहार, उड़ीसा, झारखण्ड आ छत्तीसगढ़ में दू दिन के बन्द के एलान कइले बाड़े सँ नक्सली.\nबीसबीसा वर्ल्ड कप में इंगलैण्ड विजेता\nफाइनल मैच में आस्ट्रेलिया के हरा के इंगलैण्ड के टीम पहिला बेर बीसबीसा कप जीत लिहलसि. अबकी भारत लीगे मैचन का दौरान बाहर हो गइल रहुवे जबकि पाकिस्तान सेमी फाइनल में हार गइल रहे. क्रिकेट से जुड़ल हिन्दुस्तानी खेल में ललित मोदी बोर्ड के आरोपन के जवाब पन्द्रह हजार पेज में लिख भेजले बाड़े जवना के अध्ययन बोर्ड अधिकारी कर रहल बाड़े.


टटका खबर (शुक,6जनवरी 2012) – टटका खबर\n(ट्रिनिडाड टोबैगो के प्रधानमंत्री कमला प्रसाद बिसेसर का साथे दिल्ली में प्रधानमंत्री मनमोहन सिहं)\nप्रदेश में एकतीस मार्च ले राष्ट्रीय सुरक्षा कानून लागू कर दिहल गइल बा जवना का बाद अब जिलाधिकारी के आदेश से देश खातिर खतरा होखे का सन्देह में कवनो आदमी के गिरफ्तार कइल जा सकेला आ एक साल ले जेल में राखल जा सकेला. एह कानून के इस्तेमाल जाली नोट आ आतंकवादी गतिविधि से जुड़ल लोग के पकड़ल जा सकेला.\nसरकार तय कइले बिया कि छोट मोट झगड़ा आ संपत्ति विवाद के मामिला गाँवे के कचहरी में निपटावल जाई. सगरी एसपी के निर्देश दिहल गइल बा कि मुकदमा ग्राम कचहरी में स्थानान्तरित करवा देव लोग. सरपंच के एक हजार रूपिया तक के जुर्माना लगावे के अधिकार दिहल गइल बा.\nदिल्ली जयपुर आ लखनऊ का बाद अब बिहारो मे डाक विभाग माई स्टाम्प योजना लागू करे के फैसला लिहले बा. एह योजना में अब आम आदमी आपन फोटो लगवा के डाक टिकट छपवा सकेला. नीदरलैण्ड में एह तरह के योजना पहिले से रहल जवना में मनोज तिवारी के फोटो उनुकर कवनो समर्थक छपववले रहुवे आ ओह खबर के बहुते चरचा भइल रहे.\nबरौनी रिफायनरी में सल्फर गैस के रिसाव से मौका पर तैनात इंजीनियर देवनाथ माँझी के मौत हो गइल.\nबक्सर जिला के पवनी कमरपुर हाल्ट का लगे भइल ट्रेन आ ट्रैक्टर के टक्कर से मरे वालन के गिनिती दू हो गइल आ अबहियो एक आदमी गंभीर हाल में अस्पताल में भरती बा.\nविपक्षी दल चुनाव आयोग से कहले बाड़न कि कैबिनेट सचिव शशांक शेखर सिंह, मुख्य गृह सचिव फतेह बहादुर आ पुलिस महानिदेशक ब्रजलाल समेत अनेके सीनियर अधिकारियन के जल्दी से हटा दिहल जाव काहे कि ई लोग बसपा का तरफ से काम करे में लागल बा.\nभाजपा अपना प्रत्याशियन के चउथका सूची जारी भइल जवना में छियालिस गो नाम बा.\nसपा नेता अखिलेश यादव मुरादाबाद में कहले कि कांग्रेस आरक्षण का नाम पर मुसलमानन के धोखा देत बिया. कहलन कि सपा मुसलमानन के आबादी का आधार पर आरक्षण दी.\nपिछला 24 घंटों में राज्यभर से करीब पांच करोड़ रुपिया के नकदी बरामद भइल बा जवना के इस्तेमाल चुनाव में होखे वाला रहुवे.\nराष्ट्रीय स्वास्थ्य मिशन घोटाला में तीन गो अउरी आरोपियन के गिरफ्तार कइल गइल बा. काल्हु पीके जैन के गिरफ्तार कइल गइल रहे आ आजु डा॰एस॰पी॰राम, सौरभ जैन आ अभय कुमार बाजपेई के गिरफ्तार कर लिहल गइल.\nमाध्यमिक शिक्षक संघ के पचासवाँ राज्य सम्मेलन आजु से गोरखपुर में शुरू हो गइल. तीन दिन के एह सम्मेलन के उद्घाटन शर्मा गुट के अध्यक्ष ओम प्रकाश शर्मा कइले. केन्द्रीय मंत्री कपिल सिब्बल आ श्रीप्रकाश जायसवाल खराब मौसम का चलते ना आ पवले.\nबाबू सिहं कुशवाहा के भाजपा में शामिल कइला का खिलाफ पार्टी में मथफूटव्वल के हालात बनि गइल बा. काल्हु हल्ला उड़ल कि उमा भारती अब भाजपा के चुनाव प्रचार ना करीहें बाकिर बाद में उमा भारती एह खबर के बेबुनियाद बतवली. मेनका गाँधी कुशवाहा के पार्टी में लिहला के आलोचना कइले बाड़ी त गोरखपुर से सांसद योगी आदित्यनाथ कहले बाड़न कि अगर कुशवाहा के पार्टी से निकालल गइल त ऊ पार्टी आ राजनीति कइल दुनु छोड़ दीहें काहे कि राजनीति के अतना पतन ऊ बरदाश्त ना कर सकसु. दु गो बलात्कार के एगो आरोपी भाजपा से कहले बावे कि ओकरो के पार्टी में शामिल करिके ओकर पाप धो दिहल जाव !\nडीएलडब्ल्यू मजदूर संघ के एगो बईठका डीरेका के पूर्वी संस्थान में छह जनवरी के साँझे पाँच बजे से भइल जवना में कर्मचारियन के समस्या आ माँग पूरा होखे में होखत देरी पर आगे के योजना पर विचार कइल गइल. मुख्य विचारक रहले भारतीय रेलवे मजदूर संघ के राष्ट्रीय अध्यक्ष रहल ज्वाला प्रसाद तिवारी आ महामंत्री रहल राम प्रसाद शर्मा. अउरी विचारक रहले सोमेश्वर राम, नरेन्द्र मिश्रा, आलोक मिश्रा, राकेश पाठक, अविनाश पाठक वगैरह.\n2जी मामला के आरोपी यूनिटेक के प्रबंध निदेशक संजय चंद्रा दिल्ली उच्च न्यायालय में अपना के आरोप मुक्त करे के गोहार लगवलन.\nमुख्य चुनाव आयुक्त एस.वाई.कुरैशी के अगुवाई में राज्य के चुनाव तइयारी देखे आइल निर्वाचन आयोग के टीम शुक का दिने अनेके राजनीतिक दल के प्रतिनिधियन से बात कइले.\nदिल्ली पुलिस के कहना बा कि अधिकतर बलात्कार के मामिला अपने रिश्तेदार भा पड़ोसी करत बाड़े आ अपरिचित अपराधियन के गिनिती बहुते कम बा.\nअरुणाचल प्रदेश से आवे वाला एगो वायुसेना अधिकारी के चीन वीजा ना दिहलसि त भारत आपन सैन्य प्रतिनिधिमंडल के दौरा रद्द कर दिहलसि.\nअमेरिकी सीनेटर मार्क वार्नर का नेतृत्व में एगो पांच सदस्यीय शिष्टमंडल भारत के यात्रा पर आइल बा जे एहिजा दुनु देश का बीच व्यापार, रक्षा आ सांस्कृतिक संबंधन के बढ़ावे खातिर संभावना खोजी.\nबहुचर्चित आरुषि हत्याकांड में अब आरुषि के माता पिता डा॰ राजेश तलवार आ डा॰ नुपूर तलवार पर मुकदमा चलावल जाई. सुप्रीमकोर्ट मुकदमा रोके खातिर दायर तलवार दम्पति के याचिका पर ई फैसला दिहलसि.\nबम्बई उच्च न्यायालय शुक का दिने अन्ना हजारे के ट्रस्टन के जांच करावे के मांग खातिर दायर याचिका खारिज कर दिहलसि.\nबंगाल में किसानन के खुदकुशी खातिर कांग्रेस के जिम्मेदार ठहरवलसि माकपा. कहलसि कि कांग्रेस के अमीर समर्थक नीतियन का चलते ई होखत बा.\nआचार संहिता के रेखा लँघला पर महाराष्ट्र के उपमुख्यमंत्री अजित पवार आ पुणे के मेयर मोहन सिंह के चुनाव आयोग नोटिस जारी कइलसि.\nपंजाब विधानसभा चुनाव खातिर निकालल कांग्रेस सूची में पार्टी के बड़का नेतवन के रिश्तेदारन के भरमार बा.\n105 बरीस पहिले भूकंप में टूटल हिमाचल प्रदेश के शिमला में भद्रकाली मंदिर के फेर से बनावे के काम चालू बा आ एह महीना का अंत ले एकरा के खोल दिहल जाई.\nउत्तर भारत के अधिकतर इलाका में शुक का दिने बरखा आ कहीं कहीं ओला पड़ला के खबर बा जवना का बाद ठंडक फेरू बढ़ गइल बा.\nसुखराम के अधिवक्ता अदालत के बतवले कि चौरासी साल के सुखराम कोमा में बाड़े जवना चलते ऊ अदालत में समर्पण नइखन कर पावत.\nजयपुर में होखे जा रहल प्रवासी भारतीय सम्मेलन खातिर खास सुरक्षा इन्तेजाम कइल गइल बा. एह मौका पर राजस्थान के एगो प्रवासी भवन के तोहफा मिल जाई जवना के शिलान्यास सम्मेलन का दौरान होखे वाला बा.\nतमिलनाडु के तुतीकोरीन में दू जनवरी के भइल एगो महिला चिकित्सक के हत्या का विरोध में राज्य भर के 20,000 से अधिका डाक्टर बियफे का दिने हड़ताल पर रहले.\nमनोहन सिंह के भरोसा बा कि सहयोगी पार्टियन से मतभेद सलटा लिहल जाई.\nतुर्की अमेरिका से दू गो लड़ाकू जहाज आ पन्द्रह गो हेलीकॉप्टर खरीदे वाला बा.\nरूस के निर्वाचन प्रमुख इस्तीफा देबे से मना कर दिहलन. उनुका पर चुनाव करावे में धांधली के आरोप बा.\nमध्य अमेरिकी देश मेक्सिको में बनल दुनिया के सबले ऊँचा ऊंचा पुल बियफे का दिने आम लोग खातिर चालू कर दिहल गइल. ई पुल एक किलोमीटर लंबा आ चार सौ मीटर ऊँचा बा.\nमुशर्रफ 25 भा 27 जनवरी के पाकिस्तान लवटीहें बाकिर ओकरा पहिले ऊ तय करावे में लागल बाड़े कि चहुँपला पर उनुका के गिरफ्तार ना कइल जाई आ उनुका पर मुकदमा ना चलावल जाई.\nऑटो-एक्सपो 2012 में हीरो मोटोकार्प पेट्रोल आ बैटरी से चले वाला एगो हाइब्रिड स्कूटर प्रदर्शित कइलसि.\nशुक का दिने मामूली बढ़त ले के साथ बंद भइल शेयर बाजार.\nचिदम्बरम निवेशकन के सलाह दिहलन कि पूर्वोत्तर भारत में निवेश के मौका आ जगहा तलाशे लोग.\nरवीना टंडन के कहना बा कि मौजुदा हीरोइन लोग छरहर पातर लउके खातिर बहुते दबाव में बा. आ सेहत से समझौता करे का चलते ऊ लोग काम के दबाव नइखे झेल पावत.\nबॉलीवुड के कम बजट वाली फिल्म ‘देलही बेली’ के 10वाँ कलर्स स्क्रीन अवार्ड्स खातिर सबले बेसी अनइस गो नामांकन मिलल बा.\nअभिनेत्री विद्या बालन कहले बाड़ी कि ऊ शादी करे में विश्वास करेली आ ढेर दिनले अपना बिआह के टरीहे ना. अलग बाति बा कि अबही बिआह का बारे में नइखी सोचत.\nधारावाहिक ‘जस्सी जैसी कोई नहीं’ में समलैंगिक डिजाइनर मैडी के किरदार करे वाला राजेश खेरा के कहना बा कि करियर में अनिश्चितता का चलते अभिनेता लोग हमेशा खतरा में जियेले आ ई एगो भयावह अहसास होला.\nबिग बैश लीग में ब्रिस्बेन हीट3रन से होबार्ट हरिकेंस के हरा दिहलसि.\nसिडनी के हार खातिर बल्लेबाजन के दोषी ठहरवले कप्तान धौनी.\nसिडनी टेस्ट में आस्ट्रेलिया भारत के एक पारी आ 68 रन से हराके चार मैचों के शृंखला में 2-0 के बढ़त बना लिहलसि.\nआईपीएल-5 में शामिल9गो टीम कुल मिला के 76 गो मैच खेलीहें जवन बारह गो मैदान पर खेलल जाई.\nकोरिया ओपन बैडमिंटन में भारत के सायना नेहवाल आ ज्वाला गुट्टा- वी॰दीजू के जोड़ी आपन आपन क्वार्टर फाइनल मैचहार गइले.


ब्लैकबेरी Curve 9380 Price in India, Full Specs - 1st December 2020 | Digit\nCurrent Best Price of ब्लैकबेरी Curve 9380 is ₹ 5299\nब्लैकबेरी Curve 9380 Specifications\nमॉडल : Curve 9380\nउत्पाद के नाम : Blackberry Curve 9380\nपिक्सेल घनत्व (PPI) : 188\nब्लैकबेरी Curve 9380 Brief Description\nब्लैकबेरी Curve 9380 Smartphone 3.2 -इंच स्क्रीन TFT LCD Capacitive touchscreen के साथ आवेला, जौना के रेज़ल्यूशन 360 x 480 पिक्सल तथा पिक्सल घनत्व 188 पर इंच बा | फोन 806 MHz Single कोर प्रोसेसर से संचालित बा और एकर रैम 512 MB बा. ब्लैकबेरी Curve 9380 BB OS7ओएस पे काम करेला.\nब्लैकबेरी Curve 9380 Smartphone December 2011 मे लॉंच भईल रहे|\nई Smartphone के Single सिम\nफोन Marvel Tavor MG1 प्रोसेसर से संचालित बा|\nफोन मे 1230 mAh बैटरी लागल बा|\nब्लैकबेरी Curve 9380 मे कनेक्टिविटी के तरीका बा : ,GPS,HotSpot,\nब्लैकबेरी Curve 9380 के कैमरा मे Auto Focus,,Video Recording लोड बा|


लैटिन - विकिपीडिया\nरोम के कोलोसियम में लैटिन में लिखल पत्थरलेख\nरोमन राज / रिपब्लिक / साम्राज्य\nसुरुआती माडर्न यूरोप\nआर्मेनियाई साइलीशिया (जनभाषा)\nरोमन साम्राज्य के सभसे ब्यापक बिस्तार (c. 117 AD) वाला इलाका जे लैटिन बोले वाला लोग के शासन में रहल; कई ठे लोकल भाषा भी एह इलाकन में बोलल जाँय\nलैटिन से उपजल आधुनिक रोमांस भाषा सभ के यूरोप में बिस्तार\nलैटिन (अंगरेजी: Latin) इंडो-यूरोपी भाषा सभ के इटैलियन शाखा के एगो प्राचीन भाषा हवे। ई शास्त्रीय भाषा (क्लासिकल लैंगुएज) हवे। लैटिन लिखाई के अच्छर सभ एट्रूस्कन (Etruscan) आ यूनानी अच्छर सभ से बनल हवें जिनहन के मूल फोनेशियन अच्छर हवें।\nमूल रूप से ई भाषा इटली के प्रायदीप के लैटियम में बोलल जाय। रोमन रिपब्लिक के भाषा के रूप में ई मजबूत भइल आ पहिले इटली में आ अंत में पूरा रोमन साम्राज्य में प्रभुत्वशाली भाषा बन गइल। देहाती लैटिन (Vulgar Latin) से रोमांस भाषा सभ के बिकास भइल जेह में इटैलियन, पुर्तगाली, फ्रांसीसी, आ रोमानियाई नियर भाषा वर्तमान में मौजूद बाड़ी स। लैटिन आ फ्रांसीसी के बहुत सारा शब्द अंगरेजी में भी चहुँपल बाने आ वर्तमान में भी यूरोपीय धरमशास्त्र में, जीवबिज्ञान में आ यूरोपीय चिकित्सा बिज्ञान में लैटिन आ ग्रीक मूल धातु सभ से शब्द बनावल गइल बाने।\n↑ Nordhoff, Sebastian; Hammarström, Harald; Forkel, Robert; Haspelmath, Martin, संपा. (2013). "Latin". Glottolog 2.2. Leipzig: Max Planck Institute for Evolutionary Anthropology. CS1 maint: display-editors (link)\n"https://bh.wikipedia.org/w/index.php?title=लैटिन&oldid=654819" से लिहल गइल\nयूरोप के संस्कृति\nएह पन्ना पर आखिरी बेर संपादन2मई 2019 के 07:39 बजे भइल रहल।


चइत नवरात्र सोमार से शुरु हो रहल बा – टटका खबर\nचइत नवरात्र सोमार से शुरु हो रहल बा\nचइत महिना वाला नवरात्र सोमार ४ अप्रेल से शुरु हो रहल बा आ शुरु हो रहल बा विक्रमी संवत २०६८. देश के सगरी शक्तिपीठन पर काल्हु से होखे वाला नवरात्र पूजा के तइयारी चल रहल बा. मिर्जापुर के विंध्याचल, गोरखपुर के तरकुलहा देवी मंदिर, महाराजगंज के लेहड़ा देवी मंदिर, थावे के देवी मंदिर आ आमी के मंदिर पर भक्तन के काल्हु से बड़हन भीड़ जुटी आ लोग श्रद्धा भाव से देवी अर्चना करी. एही नवरात में चइती छठ आ श्रीरामनवमीओ पड़ी.


का कबो सुनले बा केहू जे कवनो जियतार देह, माने कवनो देही, आपन मन में सहेजल अनुभव के अनेरिये जियान होखे देले ? ना ! काहें जे, अइसना अनुभवे के बल आ बिस्तार प कवनो मनई आपन तर्क गढ़ेला। आपन बात के मर्म जता सकेला। आपन अर्जित अनुभवे के सान प केहू के विवेक प पानी चढ़ेला। कवनो मनई के विवेक के आगा फेरु ओकर आपन शिक्षा सहेजेले। शिक्षा माने ग्यान आ बिचार में गठन के तरीका। एही कारन, निकहा शिक्षित मनई के अपना अर्जित अनुभव आ ओह अनुभव के अधार प आपन बिचार आ तर्क प मन के सभ तरहा के भाव के संप्रेषित क सके में समर्थ मानल जाला। बाकिर, एगो अउरी बात, शिक्षा कबो सर्टिफिकेट-संग्रह के वाइस ना हो सके।\nई सभ बात कहे के हमरा लगे आपन कौ गो कारन बा। अइसन ’शिक्षित’ लोगन के समाज में कवनो कमी नइखे जे अपना शिक्षा के दायरा आपन बटोरल सर्टिफिकेटन के नमूना के तौर प देखा सकेला लोग। बाकिर विवेक आ तर्क के अधार प जवन उनका से अपेक्षित बा, ऊ लोग ऊ ना देखा सके। अनुभव, बात के मर्म, विवेक, तर्क सभ धइले रह जाला। एही से, अइसना पढ़ल-लिखल, जनकार कहात लोगन से गाँव-गिरान के ऊ मनई ढेर आदरजोग बा जवन आपन जियतार अनुभव से पगल बा। एह कारन अपना तर्क से सधल बा। अपना विवेक से चोख बा। एही से कवनो गाँव-परिवार खातिर अइसन मनई लोग एगो शान होला, एगो मान होला। कुछ बरिस पहिले ले अइसना अनुभवपगल लोगन से दुआर आ गाँव के के कहे, जवार के जवार भरल लउकत रहे। अइसना लोगन के गाँव के ढाला प, बगइचा में, चौपाल में, चाह के गुमटी प जमघट भइल करे। ओह लोगन के लाम-लाम चर्चा आ बतकही सङे बइठल लइकन, जवानन के सोच के गहीर होत भइला के कारन भइल करे। आ चर्चओ त का, कुछ मन के, त कुछ जन के, कुछ जिला के, कुछ जवार के, त गाँव के, परिवार के, देस के, बिदेस के, परदेस के सनेस के ! गउरा के, गनेस के, धनी के, धनेस के ! त, कबो गोड़े लागल ठेस के, त कबो उधियात-फहिरल केस के ! माने कवनो रोक ना, कवनो सीमा ना। कहँवाँ के डाढ़ि प कवना के खोंत, तनिके के दिठार प जाने कतना अलोत ! जाने कवन-कवन काथा, कइसन-कइसन गाथा ! खिस्सा बोलउअल, कहाउत कहउअल.. तनिके में चुटकऽही, तनिके में बुझउअल ! चुटकी में साटा, त चटके में घुमउअल !\nबाकिर आजु अइसना लोगन से जवार खाली भइल लउक रहल बा। आजु अकसरहाँ बतकहियन में रस ना, अजुबे सहम बा। खबर में सफाई ना, बनावट बा, भरम बा। ना बड़न खातिर सरधा बा, ना लहानन खातिर दुलार बा। निर्मोही भइल आङन बा, त दुअरो उलार बा। कारन का बा ? ई कूल्हि का हो गइल ? अचके में भइल, आकि तवीले भइल ? बाकिर ई भ का गइल ? जाने ई कवना बुद्धी के जोर हऽ ? ई कहँवाँ से उठल सोर हऽ ? जदी ईहे ह पढ़ाई, त फेरु काहें के पढ़ाई ? उमिरियो जियान भइल, अनेरिये में जाई। कुछ बुझिहऽ हो भाई !\nका रुचे आ का ना रुचे, ई बड़ गझिन बहस-चर्चा के बिसै हऽ। जवन रुचेला ओकर अनुभव आक्सरहाँ लोग अपना इन्द्री से महसूसेला। जवन कुछ करत, बोलत, देखत, सुनत, सहत रुचेला ओकर भोक्ता एगो देही होला। एही देही के जमात-जुटान से बसेला गाँव, उजियार होला जवार आ सजेला संसार। सभके आपन-आपन सोच होले, त ओही रङ ओकर संसार होला। सभे के संसार दोसरा के संसार से एका ना होखे। संसार आपन-आपन होला। सभ केहू के संसार, अपना अनुभव, अपना विवेक आ आपन तर्क से सजेला। कढ़ेला। आ बढ़ेला। हँ, बढ़ेला। छोटमन के संसार, बड़मन के संसार से बड़ ना होखे। त कवनो छोट के आस्ते-आस्ते उमिरन बड़ होत गइल ओकर संसार के बढ़ला के निसानी हऽ। त, हर मनई के संसार के आकार आ बिस्तार, फेर से ऊहे, ओकर अर्जित कइल अनुभव, ओकर बातन के मर्म, सवचला में विवेक आ बोलला में तर्क से जनाला। ईहे कारन बा, जे चटकल बतकही कवनो सचेत समाज के जियतार भइला के कसौटी हऽ। आ देखीं, त एही कसौटिया प जाने कवना-कवना कोना से चोट हो रहल बा। आङन, दुआर, ढाला, बगइचा, चौपाल, चाह के गुमटी के वजूद प चोट हो रहल बा। हो का रहल बा, बेतुके चोट हो चुकल बा। गाँव गाँव नइखे रहि गइल। जवार आ मउजा छितर रहल बाड़न सऽ। जन के जन से संपर्क नइखे रहि गइल। मन के मन से कतहीं हाल्दे एका नइखे बुझात। बिचार के उद्गार से जवार के बेवहार में सम्हार होखो त कइसे होखो ?\nलोग कहि रहल बा, जे आजु दस-पनरह बरिस से सोशल-मीडिया लोगन के आधुनिक तकनीकी जीवन में निकहा एगो मंच मुहैया करा रहल बा। हमहूँ मान लिहनीं, ई साँच बा। बाकिर, मन के एका के, भा ना मनला प टेका के एजुगा संस्कार के दीही ? कइसे दीही ? आ तवना प मानी के ? एह सोशल-मीडिया प एह बात के लेके बड़हन जिम्मेवारी बा। ई जिम्मेवारी सस्ते में नइखे निबहे के। जवन कुछ हो रहल बा, भा जवन लउक रहल बा, ऊ बहुते भरोसा नइखे देत। तबहूँ आजुके आधुनिक आ तकनीकी जीवन के केहू नकार भा बिसार ना सके। हम कइसे बिसार सकेनीं ? त चलीं, हमहूँ ना नकारबि। ना बिसारबि। हम बनल बानीं, बनल रहबि। माने, एह पत्रिका के मंच से हम हर महीनवे रउआ सोझे आइबि। रउआ से बतियाइबि। आपन सवाचल उचारबि। उचरल्का पुकारबि। बुझाई त बढ़बि। आ ना.. त पूछबि। बिचारबि। खलसा राउर नेह चाहीं। राउर असीस चाहीं। सुनला के होस चाहीं। सुनवला के भरोस चाहीं। रउआ हमरा के सँकारीं, हम रउआ के सँकारबि। कवनो मुद्दा के सोर धरत ओकरा फुनगी ले नाहियों त का हऽ, निकहा कोंढ़ी-फूल, बीया-फल के चर्चा होखी। राउर धेयान रही, हमार पर्चा होखी।\nएम-2/ ए-17, पी०डी०ए० कालोनी, नैनी, प्रयागराज-211008\nसंपर्क – 9919889911\nई-मेल : saurabh312@gmail.com


भोजपुरी फिल्मन के फेवरेट लोकेशन हो गइल बा लंदन, पढ़ीं का बा कनेक्शन! - Bharatmajha\nका जाने काहें, लंदन से भारतीय लोग के बड़ा प्रेम बा. पहिले अंग्रेज रहलन सन त लंदन मजबूरी रहे, अब ऊ चल गइलन सन त मजा हो गइल बा. हिन्दी फिल्मन में एक बेरा जब भी एनआरआई हीरो भा हिरोइन आवे त ऊ अधिकांशतः लंदने से आवे. दिलवाले दुल्हनिया ले जाएंगे सबसे बड़ उदाहरण बा, जेमें हीरो आ हिरोइन लंदन के रहत बा बाकि एक-दूजा के होखता आके एह भारत के धरती पर. ओइसहीं भोजपुरी में भी आजकल लंदन में रहेवाली भारतीय लइकी भा लंदन में रहेवाला भारतीय लइका के बीच के रोमांस फ़िल्मी कहानी के रूप में खूब देखावल जा रहल बा.जइसे औरी फिल्म इंडस्ट्री में कवनो फार्मूला हिट हो जाला, त भेंड चाल शुरू हो जाला, ओइसहीं भोजपुरी में भी. हीरो भा हिरोइन के लंदन कनेक्शन वाला कई गो फिलिम एह दरम्यान बनल बाड़ी सन. एह श्रेणी में सबसे पहिला फिल्म बा, 2006 में आइल मनोज तिवारी आ उर्वशी चौधरी के फिल्म बलमा 420. एह फिल्म में अपना समय के मशहूर कॉमेडियन आ पिछला साले दुनिया छोड़ के जाये वाला जगदीप के भी अहम भूमिका रहे. उनका के लोग सूरमा भोपाली के नाम से ज्यादा जानेला. एकर निर्माता तन्मय सेनगुप्ता रहलें आ निर्देशक रहलें 2020 में दुनिया के अलविदा कहे वाला भोजपुरी के क्लासिक निर्देशक असलम शेख. फिल्म के कहानी रहे एगो विदेश चल गइल बेटा-पतोहू आ माई के, जवन विदेश जाके घर परिवार के भुला जातारsसन. फेर माई आ छोटका बेटा मनोज अउरी जगदीप के कैरेक्टर कइसे पूरा परिवार के मिलावता, इहे कहानी बा.


भोजपुरी के डिप्लोमा आ सर्टिफिकेट कोर्स – Anjoria\nअक्टूबर 5, 2011 डिप्लोमा, भोजपुरी, सर्टिफिकेट कोर्स\nबनारस हिन्दू विश्वविद्यालय में मौजूदा शैक्षणिक सत्र से भोजपुरी में डिप्लोमा आ सर्टिफिकेट कोर्स के शुरूआत होखे जा रहल बा. एक साल के पीजी डिप्लोमा पूर्णकालिक होखी. दू साल वाला कोर्स पार्ट टाइम में कइल जा सकेला. चार महीना के एगो कम अवधि के भोजपुरी डिप्लोमो वाला कोर्स बा.\nजे लोग एह पाठ्यक्रम में दाखिला लिहल चाहत होखें ऊ विश्वविद्यालय के वेबसाइट से पूरा जानकारी ले सकेलें.\nदाखिला खातिर आवेदन फार्म वेबसाइटे से डाउनलोड करे के पड़ी ओकरा के कार्यालय से खरीदल ना जा सकी.\nआवेदन के आखिरी तारीख दस अक्टूबर २०११ आ दाखिला खातिर काउन्सलिंग पन्द्रह अक्टूबर के कइल जाई.\nपूर्णकालिक आ पार्ट टाइम कोर्स में दाखिला खातिर कवनो कोर्स से स्नातक होखल जरूरी बा. चार महीना वाला कम अवधि के कोर्स खातिर इन्टर पास होखल चाहीं. एक साला कोर्स खातिर बारह हजार रुपिया भा पाँच सौ डालर आ दू साल वाला कोर्स में छह हजार रुपिया सालाना भा अढ़ाई सौ डॉलर सालाना फीस जमा करे के पड़ी. कम अवधि वाला कोर्स खातिर फीस बारह सौ रुपिया भा एक सौ डालर राखल गइल बा.\nएह फीस का अलावा विश्वविद्यालय के नियमित फीस अलग से देबे के पड़ी. विदेशी विद्यार्थियन के लागे वाला शुल्क के जानकारी विश्वविद्यालय के अंतर्राष्ट्रीय केन्द्र से लिहल जा सकेला.\n(चेतावनी : खबर देत घरी सोचनी कि देख ली कि वेबसाइट पर एकरा बारे में जानकारी कवना लिंक पर बा त बहुतो खोजला का बादो ना मिलल. विश्वविद्यालय के विद्वान वेबमास्टर पता ना का सोच के डिजाइन कइले बाड़न कि जानकारी बिटोरे में घंटो लाग जाई आ पता ना भेंटाई कि ना. एह चलते हम ओह नोटिस आ आवेदन पत्र के एहिजा दे रहल बानी. कवनो तरह के आवेदन करे से पहिले विश्वविद्यालय कार्यालय से संपर्क कर के पूरा पता लगा लीं.)\nOne thought on “भोजपुरी के डिप्लोमा आ सर्टिफिकेट कोर्स”\npadam yadav कहते हैं:\nअक्टूबर 18, 2011 को 10:55 अपराह्न पर\nhamke bada achha lagal ki bhojpuri siksha k bareme hamke jankari milal.\nEkara khatir hum aap sab anjoriya team k dhanyabad det bani


पहिला बेर बनल भोजपुरी फिलिम कम्प्यूटर गेम – Anjoria\nअबले रउरा सभे हिंदी फिलिमन पर बनल कम्प्यूटर गेम देखले होखब आ खेलले होखब. अब कम्प्यूटर गेम के चलन सिनेमा भोजपुरीओ में देखे के मिली. विनय आनंद के भोजपुरी फिल्म ‘दबंग दामाद’ पर एगो गेम लांच भइल बा परसेप्ट क्रिएशंस के बनावल. एह गेम तीन गो लेवल बा जवना में हीरो खलनायक से लड़त बा. इजी, मीडियम आ हार्ड मोड में तीन लेवल के एह गेम के टच स्क्रीन पर खेलल बहुते आसान बा. बतावल जात बा कि अबले पचीस हजार लोग एकरा के डाउनलोड कइले बा.\nपहिला बेर कवनो भोजपुरी फिल्म पर बनल कंप्यूटर गेम से विनय आनन्द खासा उत्साहित बाड़ें काहे कि ई गेम उनका फिलिम ‘दबंग दामाद’ पर आधारित बा. इहो एगो तरक्की के बात बा सिनेमा भोजपुरी ला.


बलिया में लोकरस के सरिता बहल – Anjoria\nअक्टूबर 3, 2013 भोजपुरी गीत, लोक रस\nमंगल के साँझ बलिया के लोग बापू भवन, टाउन हॉल, में भोजपुरी लोकरस में देर रात ले डूबल उतराइल. भोजपुरी गीतन से फूहड़पन हटावे का अपना अभियान के रचनात्मक तरीका से परंपरागत भोजपुरी गीतन के फेर से जीयतार बनावे का मकसद से बलिया के एगो सामाजिक सांस्कृतिक संस्था ‘पहल’ एह कार्यक्रम के आयोजन कइलसि.\nकार्यक्रम के शुरुआत मुख्य अतिथि टाउन डिग्री कालेज के संगीत विभाग के अध्यक्ष डा.आलोक सक्सेना दीया जरा के कइलन. ओकरा बाद गायिका अनुभा राय ‘नीमिया के डाढ़ि मइया लावेली झुलुववा कि झुली झुली ना’ से लोक रस कार्यक्रम के शुरुआत कइली. उनका बाद अइलन उभरत गायक कुणाल मिश्र जे ‘देवी लचकि परी पंइया ए महतारी’ सुनाके सभका के भक्ति का रस मे डूबा दिहलें. आ इनका बाद आइल राजीव राय त कार्यक्रम में अपना गायकी के समां बान्ह दिहले. उनका बाद अइले युवा गायक विशाल गगन जे देर तक ले सुने वालन के अपना गीतन पर झूमावत रहले.\nविशाल गगन का बादो अनेके कलाकार आपना गायकी सुनवले. एहमें रीना पाडेय, मयंक मुनमुन, कृष्ण कुमार, प्रीति राय, मिंटू सेवक, अनिल मिश्र, सोनू लाल यादव के गायन बहुते बढ़िया रहल. ‘पहल’ संस्था के सचिव आ जानल मानल गायक शैलेंद्र मिश्र परंपरागत लोकगीत “गंगा माई के ऊंची अररिया” सुनाके एह भोजपुरी परंपरा से लोगन के जोड़ले.\nकार्यक्रम में आइल सगरी कलाकारन के गणमान्य लोग का हाथे स्मृति चिह्न दे के सम्मानितो कइल गइल. आखिर में आयोजन समिति के अध्यक्ष लवली शुक्ला सभकर आभार जतवले.\nएह कार्यक्रम के सफल बनावे में राकेश विक्रम सिंह, रजनीकांत सिंह, डा॰ आरवीएन पांडेय, सौरभ शुक्ला, अभय सिंह कुशवाहा वगैरह के भरपूर सहयोग रहल.\n2 thoughts on “बलिया में लोकरस के सरिता बहल”\nअक्टूबर 5, 2013 को 9:50 पूर्वाह्न पर\nबहुत नीक लागल । भोजपुरी सभ्यता आ संस्कृति के नीमन बनाम असली चेहरा तबे सामने आई जब एह तरह के आयोजनन में बुद्धिजीवी वर्ग रुचि लेबे लागी । बधाई ।\nअक्टूबर 4, 2013 को 9:21 पूर्वाह्न पर\nअईसन कार्यक्रम के आयोजन करेवाला के साधुबाद .भोपुरिया फूहड़पन से मन आजिज हो गईल बा.


कोइलख एक्सप्रेस: सौ दिन में ‘आप’ तो बहुत बदल गए जी!\nDev K Jha 25 मई 2015 को 6:57 am\n"आप" भी न...\nUnknown 25 मई 2015 को 11:53 am


कुकुरहट प कुकुरबझाँव : बाति के बतंगड़ – 26 – Anjoria\nकुकुरहट प कुकुरबझाँव : बाति के बतंगड़ – 26\nएने फेरू कुछ दिन से कुकुर चरचा में बाड़ें स. एह चलते कुछ लोग कुकुरहट प उतरआइल बा त बाकी लोग ओकनी से कुकुरबझाँव करे में अझूराइल बाड़ें. हालांकि कुकुरन का बारे में हमार अनुभव कुछ दोसरे बा. कुकुरन के कबो नेता बने के मौका नइखे मिलल बाकि ओकनी के भौं-भौं वाली लड़ाई देखब त संसदो से बेसी सलीका देखे के मिल जाई. अमूमन कुकुर आपन सीवान खींचले रहेलें जवन कवनो मोरी भा नाला का रुप में मौजूद रहेला. एक तरफ के कुकुर अगर गलती से दोसरा इलाका में आ जाई त ओह इलाका के कुकुर झुण्ड बना के ओकरा के चहेट दीहें. बाकि तबो धेयान रखींहें कि आपन सीवान मत पार क जासु. फेरू दूनू ओर के कुकुरन के भौं-भौ तब ले चलत रही जब ले एक तरफ के कुकुर गँवे-गँवे सटकल मत शुरू क देसु. अब एह बहस के देखला का बाद कबो कवनो पंचायत के कार्यवाही देखीं त फरक साफ हो जाई.\nपिछला बेर कुकुर तब चरचा में आइल रहलें जब हमनी के पीएम के बयान आइल रहुवे कि एगो पिल्लो अपना गाड़ी से दबा जाव त अफसोस होला. अतना सुनते विपक्ष आ मीडिया में बवाल मच गइल. सभका शिकायत रहल कि अल्पसंख्यक के तुलना कुकुर के बच्चा से करत बाडें. कहला के मरम केहू ना सोचल आ एगो के हुँआ-हुँआ करते देश भर के सियारन के आवाज से कान फाटे लागल. अबकी कांग्रेस के एगो नेता खडगे आजादी के लड़ाई में कांग्रेस के बलिदान के चरचा करत कह दिहलन कि संघ के एगो कुकुरो ना निकलल रहुवे आजादी का लड़ाई में. अतना सुनला का बाद दोसरा तरफ से बयान ना आइल त अचरज होखीत, आवे लागल त का अचरज. समय कहाँ से कहाँ आ गइल, कतना बदल गइल बाकि कुछ लोग अपना इतिहासे में मगन बा. भुला गइल बा लोग कि अब ऊ लोग सरकार में नइखे. सोशल मीडिया अपना तेजी आ पँहुच का बल प दलाल मीडिया के हवा बिगाड़ के राख दिहले बा. एहू लोग के अबहीं ले गलतफहमी बा कि जनता उनुके कहला के भरोसा करी. भरपूर धुलाई होखत रहला का बावजूद दलाल मीडिया सोशल मीडिया के बेंवत के माने ला तइयार नइखे लउकत. से खडगे के शुरु कइल कुकुर-चरचा प पलटी वार हो गइल कि सगरी कुकुर त कांग्रेसे में बाड़ें त दोसरा गोल से कइसे निकलतें. हद हो गइल कि इशारा-इशारा में खुद मोदीओ कह दिहलें कि उनुका गोल में कुकुर संस्कार ना बा, ना आ सकेला. दुम डोलावे के आदत आ परम्परा जतना पोढ़ बा कांग्रेस में ओतना दोसरा से होइये ना सके.\nगजब त ई भइल कि जे लोग अपना दिन के पीएम के इचिकीओ भर इज्जत ना कइल, जिनकर अध्यादेश के चिन्दी बना के उड़ा दीहल गइल, जिनका के कगरी धकेल के महारानी ला रास्ता बना दीहल जात रहुवे, जिनका नमस्कार का जवाब में महारानी के तरफ से नमस्कार देखे के कबो ना मिलल उहो लोग आजु शिकायत करत बा कि पीएम पिछलका पीएमन के बेइज्जत क दीहलें. अब ई लोग पीएम से माफी मांगे के मांग करत बा आ सोचत बा कि सभे भुला गइल लोग कि मौत के सौदागर आ खून के दलाली करे वाला, हिटलर, मुसोलिनी आ अउरी का का नइखे कहले ई लोग एह पीएम के. आ अब वइसने जवाब मिले लागल बा त बरदाश्त नइखे होत. आ एह प फेरू कुकुरन के एगो सुभाव के चरचा कइल चाहत बानी. तेजी से जात कार मोटरसाइकिल देखते कुकुर ओकरा पाछे दउड़ जालें सँ. कमजोर दिल वाला ड्राइवर आपन स्पीड अउर बढ़ा देला आ कुकुरो अपन जोश बढ़ा देलें चहेटा करे में. कबो कबो त हबकियो लेले सँ. बाकि एक बार आपन चाल रोक दीं त देखब कि केहतरे मेहरा जालें सँ कुकुर आ दुम दबा के सटकि जालें सँ. मोदीओ कमजोर ड्राइवर में से ना हउवन.\nPrevious Post: चम्पारण के लोग हँसेला\nNext Post: दू गो गीत


फैसला का बाद के भारत – Anjoria\nOct 4, 2010 अयोध्या विवाद, फैसला का बाद के भारत\nअबसे कुछ बीसेक साल पहिले अयोध्या के विवादित ढाँचा गिरा दिहल गइल रहे. ओह घरी कुछ ज्ञान गुमानी लोग, एहमें दुनु संप्रदाय के लोग शामिल रहे, चिचिया चिचिया के कहले रहुवे कि भारत के सामाजिक इतिहास बदलि गइल. कहे के माने कि ढाँचा गिरावे के पहिले के भारत आ गिरवला के बाद के भारत. इतिहास दू कालखण्ड में विभाजित हो गइल. अब हम कह सकीलें कि इतिहास के दू गो अउरी कालखण्ड बन गइल. पहिलका फैसला से पहिले के भारत आ दूसरका फैसला के बाद के भारत. पहिलका भारत में सनसनी रहे, एगो सहमल भाव रहे, एगो डेराइल चुप्पी पसरल रहे. फैसला का बाद के भारत में कुछ अउर ना त एगो आश्वासन त बा.\nहालांकि ई फैसला स्थायी त नइखे काहे कि ई विवाद के मुद्दा रहले ना रहे कि रामलला केने रहले, सीता के रसोई केने रहे, आ मस्जिद कवना ओर रहे. बलुक मसला त ई रहे कि ओह भूखण्ड के मालिक के हऽ ? अदालत का फैसला के आधार आस्था बनावल गइल बा. हिन्दूत्व के पैरोकारन खातिर ई एगो बहुते बड़हन सफलता बा. एहसे उनका आन्दोलन पर न्याय के मुहर लाग गइल. तबो एक नजर देखला पर साफ हो जात बा कि न्यायाधीश निश्चिन्त ना रहले, उनको मन में संशय जरुरे रहे.\nमसलहत अमेज होते हैं सियासत के कदम\nतू नहीं समझेगा सियासत, तू अभी नादान है.\nजहाँ तकले राजनीतिक पार्टियन पर एह निर्णय के सवाल ना त ऊ अभी पता ना चली. काहे कि सामाजिक व्यवस्था में भइल बदलाव का बाद एह मसला में नब्बे वाला गरमाहट त रहल ना. अतना जरुर हो गइल कि एह फैसला का बाद भारत के अस्तित्व, कानून, आ संविधान के साख जइसन सवाल सामने आ गइले. आजु हमनी के देश के सामाजिक ढाँचा पहिले से बेसी मजबूत हो गइल बा. लोग का मन में पहिले वाला आक्रोश नइखे. वइसे कुछ विश्लेषकन के राय बा कि एहसे दुनु सम्प्रदायन के कट्टरपंथियन के बल मिली बाकिर मौजूदा सामाजिक ढाँचा देखत अइसन सोचल गलत होखी कि कुछ ताकत फेर १९९२ वाला माहौल पैदा करे के कोशिश करीहन सँ. कट्टरपंथियन के ई मालूम बा कि गोहार बिटोरे के ओह लोग के क्षमता कमजोर पड़ गइल बा. इहे कारन बा कि फैसला का बाद ऊ ताकत कवनो आक्रामक तेवर ना अपनवले सँ. आजु का समाज में एगो समुझदारी बन गइल बा. एहिजा समाज से मतलब हिन्दू आ मुसलमान दुनु से बा. एही चलते फैसला का बाद कुछ हलकन में उपजल निराशा का बावजूद आक्रमकता नइखे झलकत, समाज में उदारता रच बस चुकल बा आ सभ लोग अमन शान्ति चाहत बा. लोग के अपना देश पर भरोसा बढ़ल बा.\nये सच है कि पाँवो ने बहुत कष्ट उठाये\nपर ये पाँव किसी तरह राह पर तो आये.\nई साँच बा कि गोड़ के बहुत कष्ट भइल बा\nबाकिर ई गोड़ कसहू सही राह पर त आइल


बिहार के खबर, बियफे 1 सितम्बर का दिने – टटका खबर\nबिहार के खबर, बियफे 1 सितम्बर का दिने\nसमाचार पत्र ‘इंडियन एक्सप्रेस’ के पटना के विशेष संवाददाता संतोष सिंह के ग्रामीण रिपोर्टिंग करे खातिर प्रतिष्ठित ‘स्टेट्समैन अवार्ड-2011’ से सम्मानित कइल जाई.\nपटना आईआईटी के एगो छात्रा के बियफे का दिने छात्रावास का छत से गिरला से मौत हो गइल. पुलिस पता लगावत बिया कि ई हत्या हवे कि आत्महत्या.\nबिहार के रोहतास जिला के बड्डी थाना इलाका से बुध का रात एक शराब व्यवसायी के हथियार का बल पर अगवा कर लिहल गइल बा.\nबिहार के गँवई इलाकन में बनावे खातिर दस हजार किलोमीटर सड़क के प्रस्ताव केन्द्र का लगे लटकल बा जवना के जल्दी मंजूर करे खातिर बिहार के ग्रामीण कार्य मंत्री भीम सिंह केन्द्रीय ग्रामीण विकास मंत्री जयराम रमेश से भेंट कर के निहोरा कइले.\nमाध्यमिक आ उच्च माध्यमिक शिक्षक पात्रता परीक्षा के फार्म राज्य में सैकड़ो केन्द्र पर आजु से बिकाइल शुरु हो गइल बा. फार्म के बिक्री नौ सितम्बर ले कइल जाई आ एक फार्म के कीमत डेढ़ सौ रुपिया राखल गइल बा. अनुसूचित जाति, जनजाति आ निशक्त अभ्यर्थियन खातिर दाम पचहत्तर रुपिया राखल गइल बा. बारह से बीस सितम्बर का बीच फार्म जमा कइल जा सकेला. पात्रता परीक्षा में शामिल होखे खातिर कम से कम इकईस साल के उमिर होखे के चाहीं. पहिले ई सीमा बाईस आ चौबीस साल रहे.\nतीन लाख रुपिया से बेसी सालाना कमाई करे वाला हर आदमी के अब पेशा कर देबे के पड़ी. किसान के एह कर से मुक्त राखल गइल बा बाकिर दोसरा लोग के सितम्बर महीना में पेशा कर जमा करा देबे के पड़ी. डाक्टर वकील आ दोसर प्रोफेशनल लोग के एकरा खातिर अपना पैन कार्ड का आधार पर वाणिज्य कर विभाग में निबंधन करावे के पड़ी. तीन से पाँच लाख सालाना आमदनी पर एक हजार रुपिया, पाँच से दस लाख ले दू हजार रुपिया आ ओकरा से उपर वालन के अढ़ाई हजार रुपिया सालान कर देबे के पड़ी. एह कर से बिहार सरकार के पचहत्तर करोड़ रुपिया मिले के उमेद बा.\nबिहार के हर नागरिक के अब स्वास्थ्य कार्ड बनावल जाई आ अठारह साल तकले लड़िकी आ चौदह साल के लड़िकन के चिकित्सा व्यवस्था सरकार कराई. बाद में विकलांग आ विधवा मेहरारूवनो के कार्ड बनावल जाई. राज्य सरकार के हर कर्मचारी के हेल्थ कार्ड बनावल जाई जवना से अढ़ाई लाख मौजूदा आ चार लाख रिटायर्ड कर्मचारियन के फायदा होई.\nउत्तर प्रदेश के खबर, बियफे 1 सितम्बर का दिने\nआजु के खास खबर, बियफे 1 सितम्बर का दिने


संघ | Anjoria's Weblog\nPosted on अक्टूबर 8, 2010 by Anjoria\nबुधवार (छह अक्टूबर) का दिने राहुल गांधी, पी एम इन मेकिंग, कह दिहले कि कट्टरवाद का मामिला में राष्ट्रीय स्वयंसेवक संघ (आर एस एस) आ स्टूडेंट इस्लामिक मूवमेंट ऑव इंडिया (सिमी) में कवनो अंतर नइखे. हालांकि जइसन उम्मीद रहे भाजपो एहपर तत्काल आपन टिप्पणी दे मरलसि. अपना चाल आ चरित्र के डींग मारे वाली भाजपो के टिप्पणी डिग्री का हिसाब से ओतने अशालीन आ असंयमित रहुवे जतना राहुल के टिप्पणी. कांग्रेस का ओर से एह पर कवनो प्रतिक्रिया जाहिर ना कइल गइल आ ओह राष्ट्रीय पार्टी में एह टिप्पणी के दोहरावे के भा एहकर प्रचार करे के जल्दबाजी भा होड़ो नइखे लउकत जइसनका अकसरहाँ देखे के मिलेला. जे लोग कांग्रेस के इतिहास जानेले उनका ई बढ़िया से मालूम बा कि ओकरा में शुरुवे से दू गो धड़ा रहल बा, पहिला नरम दल भा उदारपंथी आ दूसरका गरम दल भा कट्टरपंथी. अब कांग्रेस में जवन उदार पंथी बाड़े उनका आपन भावना रोके में एह घरी बहुते कशमकश करे के पड़त होखी.\nराहुल गांधी का अब तक के वक्तव्यन का अध्ययन – विश्लेषण आ उनका गतिविधियन के सूक्ष्म मनोवैज्ञानिक विश्लेषण से अतना त समुझल जा सकेला कि राहुल अगर खुद से कहे के माने कि अपना सोच का आधार पर ई कहले बाड़न त बस मुतमईन रही कि अइसही कह दिहले होखिहें. काहे कि राहुल गाँधी कवनो जटिल सोच वाला गंभीर राजनीतिज्ञ ना हउवें. बहुते मुमकिन बा कि मध्य प्रदेश का दौरा करे का समय कांग्रेस महासचिव का रूप में ई बयान देबे खातिर उनका के कनविंस कइल गइल होखी. काहे कि मध्य प्रदेश के कई शहर आजु काल्ह सिमी के कार्यकर्तन आ पदाधिकारियन के गिरफ्तारी लेके चर्चा में आ असहज बाड़े. एही तरह मध्यप्रदेश के कई गो शहर संघो के गतिविधिन का चलते खबरन में बनल रहेलें. बाकिर अब सवाल उठत बा कि का एह बयान के खाली प्रांतीये परिप्रेक्ष्य में देखल जाई ? कांग्रेस पार्टी का महासचिव के बारे में अइसन सोचलो ना जा सके आ बाल के खाल निकाले में माहिर राजनीतिक विश्लेषक अइसनका होखहू ना दीहें.\nराहुल गांधी का बयान का पाछे कांग्रेस के कथित सेक्यूलर खेमा के एह बेचैनी के तलाश जरूर कइल जा सकेला कि इलाहाबाद उच्च न्यायालय के फैसला का बाद संघ के आँगन में पैदा भइल उत्साह के काबू में राखे के एगो उपाय अइसनका बयानो हो सकेला. जेहसे कि राजनीतिक रूप से संघ कवनो आक्रामक मुद्रा अपनावे ओकरा पहिलही ओकरा के बचाव के मुद्रा में डाल दिहल जाव. राहुल गांधी के राजनीतिक सूझ-बूझ के प्रति विश्वास व्यक्त ना कर पावे के गुंजाइश अपना जगह कायम राखतो एह बाति पर त गौर कइले जा सकेला कि तमाम एलानन का बावजूद ऊ आजमगढ़ का यात्रा पर ना गइले. ऊ तमाम लोग जो स्वयं के सोच भा राष्ट्र के अच्छा-बुरा ला ईमानदारी से आश्वस्त बाड़े, एतना जरूर मानेले कि अयोध्या मामले में आइल फैसला से संघ को कवनो फायदा मिले में पर्याप्त संदेह बा. बाकिर संघ पर कइल जाये वाला अइसनका बयानी हमलन से ओह कथित कट्टरपंथी संगठन के उदारीकरण के प्रक्रिया के धक्का अवश्य लाग सकेला, जवना से कम से कम अबही त कांग्रेस बचिये सकेले. ओही तरह इहो कहल मुश्किल बा कि राहुल गांधी के टिप्पणी से सहमत होखे के उत्साह सगरी कांग्रेसी सार्वजनिक रूप से देखावल चहीहें.\nदेश आ समाज, सरोकार में प्रकाशित किया गया | Tagged राहुल गाँधी, संघ, सिमी\t| Leaveareply\nRT @Ashishsinghc1: मुझे आज तक चुभते है ये आंसू..!! क्या आपको भी..? #HindusLivesMatter https://t.co/UTVBqvHawU2hours ago\nRT @ppagarwal: Home Loan Rate when MMS Sworn in 2004 = 6.5% HLRate when MMS exited in 2014 = 12% H LRate Today under Modi Govt = 6.8% 20…2hours ago\nRT @anilkohli54: YouTube also needs to be brought in the ambit of laws of the land. YouTube block access to one's own channel on YouTube on…2hours ago\nRT @amarscr: वॉर मेमोरियल - "मोदी जी ने बनवाया... कांग्रेसी वहां नहीं जाते।" स्टेचू ऑफ़ यूनिटी - "मोदी जी ने बनवाया.... कांग्रेसी देखने त…2hours ago\nRT @mdhaka11: अजीब विडम्बना है 🤔 चमचों को नोटबन्दी याद रहती है, लेकिन काँग्रेस की जबरन नसबंदी नहीं ! 🙆🤷2hours ago


दिसम्बर 28, 2010 कविता, नयका साल, भोजपुरी\n– डॉ. कमल किशोर सिंह\nएक साल अउर सरक गइल,\nकुछ छाप आपन छोडि के.\nभण्डार भरि के कुछ लोगन के ,\nबहुतन के कमर तोड़ि के.\nप्रकोप परलय के दिखा\nदुनिया के कुछ झकझोरि के.\nआईं बिदाई करीं एकर,\nदसो नोहवा जोड़ी के,\nआ स्वागत करीं नव वर्ष के ,\nसहर्ष बहियाँ खोलि के.\nनयकी किरण नव वर्ष लावे,\nकहवों ना छिपल अन्हार हो.\nकोंपल नया सभ स्वस्थ निकले,\nपुष्पित फलित सब डार हो.\nनव नीड़ के निर्माण हो,\nउजडल के भी उद्धार हो.\nदुःख दर्द दुनिया के घटे\nपरस्पर प्रेम के परसार हो.\nडा॰कमल के पहिले प्रकाशित रचना\nहमार सोगहग वापसी\nOne thought on “नयका साल”\nदिसम्बर 29, 2010 को 11:47 पूर्वाह्न पर\n२०१० जा रहल बा\nपियाज के भाव बढ़ाके\nबिहार में कांग्रेस के हराके\nमनोज तिवारी के बिग-बॉस के घर से निकाल के\nढेर -सारा घोटाला करवाके\nभगवती प्रसाद के सोगहग लवटाके\nसुर-संग्राम में हंगामा कराके\nअंजोरिया के नाम चमकाके\nओ.पी अमृतांशु के ओका-बोका सुनाके\nआ रहल बा २०११ खिल -खिलाके , मुस्कुराके .\nस्वागत कईल जाव नया गीत गुनगुनाके.\nकमल जी नीक लागल राउर रचना .\nगीतकार – ओ.पी अमृतांशु


खबर भोजपुरी में (मंगल,6जनवरी 2015) – टटका खबर\n(सोमार,5जनवरी के खबर)\nजम्‍मू कश्‍मीर से लागल भारत पाकिस्तान सीमा पर सोमारो का दिने फेरू पाकिस्तानी गोलाीबारी भइल जवना से बीएसएफ के एगो जवान शहीद हो गइल. पाकिस्तान गोलीाबारी का ओट में आतंकियन के भारत में घुसावे के फेर में बा. हाल का दिन में चार गो जवान आ एगो नागरिक महिला के मौत भइल बा जबकि पाकिस्तान का ओर पाँच गो रेंजर्स आ एगो लइकी के जान गइल बा जवाबी हमला में.\nकांग्रेसी प्रवक्ता सुरजेवाला कहले बाड़न कि देश के सुरक्षा का मामला में फर्जी श्रेय ना लेबे के चाहीं आ एह बारे में सवाल उठाएवालन के पाकिस्तानी ना कहे के चाहीं. कांग्रेस नइखे माने चाहत कि कोस्टगार्ट के चुस्ती का चलते देश पर एगो आतंकी हमला करे के साजिश नाकाम कर दिहल गइल.\nमुक्त बाजार समर्थक अर्थशास्‍त्री अरविन्‍द पानागड़िया के नेशनल इंस्‍टीच्‍यूशन फॅार ट्रांसफार्मिंग इंडिया (NITI) आयोग के उपाध्‍यक्ष आ अर्थशास्‍त्री बिबेक देबरॉय अउर रक्षा सचिव रहल वी के सारस्‍वत के एकर पूर्णकालिक सदस्‍य बनावल गइल बा. ई नियुक्ति आयोग के अध्यक्ष आ प्रधानमंत्री नरेन्‍द्र मोदी कइलन. केन्‍द्रीय मंत्री राजनाथ सिंह, अरूण जेटली, सुरेश प्रभु आ राधामोहन सिंह के आयोग के पदेन सदस्‍य बनावल गइल बा. केन्‍द्रीय मंत्री नितिन गडकरी, थावर चंद गहलोत आ स्‍मृति ईरानी के विशेष आमंत्रित सदस्‍य बनावल गइल बा.\nखेल मंत्रालय पद्मभूषण सम्मान खातिर माथ महिला बैडमिंटन खिलाड़ी सायना नेहवाल के नाम के सिफारिश करे के फैसला कइले बा. सायना नेहवाल एह खातिर खेल मंत्री सर्वानंद सोनोवाल ला आभार जतवले बाड़ी.\nश्रीलंका में आठ जनवरी के होखे जात राष्‍ट्रपति चुनाव के प्रचार के आखिरी दिने देश में कई जगहा से हिंसा के खबर बा. एह चुनाव में मौजूदा राष्‍ट्रपति महिन्‍द्रा राजपक्षे आ विपक्ष के उम्‍मीदवार मैत्रीपाल श्रीसेना के बीच कांटा के टक्‍कर बतावल जात बा.\nबरखा का चलते जाड़ा से मिलल राहत के दू दिन बाद उत्तर भारत में फेरू जाड़ा बढ़े लागल बा.\nबंगलादेश में संसदीय चुनाव भइला के पहिला सालगिरह पर सत्‍ताधारी अवामी लीग आ विपक्षी बंगलादेश नेशनलिस्‍ट पार्टी के कार्यकर्तन का बीच भइल मारपीट से दू लोग के मौत होखे के खबर बा. बंगलादेश नेशनलिस्‍ट पार्टी के नेता खालिदा जिया शनिचर राते से अपना कार्यालय में नजरबंद बाड़ी. विपक्ष सोमार का दिने लोकतंत्र हत्‍या दिवस के रूप में मनावे के एलान कइले रहुवे.\nवाराणसी के मड़ुवाडीह टीसन से छपरा जं. ले चले वाली डीएमयू सोमार से चलल शुरु क दिहलसि. ई रेल गाड़ी अतवार छोड़ रोज चलल करी. एकर संचालन आज रेल राज्यमंत्री मनोज सिन्हा एगो वीडियो कांफरेंसिंग क के गाजीपुर टीसन पर आयोजित एगो समारोह में कइलन. डीएमयू छपरा से सबेरे छह बजे चल के पौने दू बजे मड़ुआडीह चहुँपी आ ओहिजा से तीन बजे खुल के छपरा रात के दस बजे चहुँपी. बीच के हर टीसन पर एकर ठहराव होखल करी.\nइलाहाबाद में गंगा, यमुना आ सरस्वती नदियन के संगम पर लागे वाला माघ मेला सोमार का दिन से शुरु हो गइल आ 17 फरवरी के महाशिवरात्रि के दिन ले चली. मेला क्षेत्र 1550 बीघा में पसरल बा.\nलगभग डेढ़ सौ करोड़ रूपिया के लागत से इण्डियन ऑयल के बाटलिंग प्लांट गोरखपुर में लागे वाला बा.9जनवरी के एकर शिलान्यास होखी आ दू साल में बन के तइयार हो जाई. एहिजा से रोजाना सवा सौ ट्रक गैस सिलिण्डर के आपूर्ति कइल जाई आ करीब तीन सौ लोकल लोग के रोजगार मिल जाई.\nबिहार मुख्यमंत्री आवास में बोलावल जनता दरबार के दौरान एगो छपरहिया नवही मुख्यमंत्री जीतन राम माँझी पर जूता फेंकलस. जूता मुख्यमंत्री ले ना चहुँपल आ ओकरा के गिरफ्तार क लिहल गइल बा. छपरा जिला के रहेवाला अमृृतेश नाम के ई नवही आआपा पार्टी से जुड़ल बतावल जात बा. बिहार के सगरी बड़का राजनीतिक गोल एह नवही के निंदा कइले बाड़न.\nडीबीटीएल के फार्म गलत भरइला का चलते अगर राउर फआर्म सकारल ना जाई त रउरा मोबाइल प ओकर खबर आ जाई आ बता दिहल जाई कि का कमी रह गइल बा. ओकरा बाद रउरा फेरु से आपन फार्म भर केजमा कर सकब.\nपश्चिम चम्पारण जिला के साठी इलाका के अगौना गांव में पारिवारिक झगड़ा ले के एगो भतीजा अपना चाचा के पीट-पीट के मुआ दिहलसि.\nपश्चिमे चम्पारण के अरेराज बेतिया मेनरोट पर पकड़िया का लगे सोमार का सबेरे भइल ट्रक आ बोलेरो के टक्कर का बाद आधा दर्जन सवारी घवाहिल हो गइले. सभका के अस्पताल में भरती करावल गइल बा.\nपूर्व मध्य रेलवे के दानापुर मंडल के गिद्धौर टीसन का लगे टाटा-छपरा एक्सप्रेस के तीन गो स्लीपर कोच में डकैती डाल के करीब पाँच लाख रुपिया के सामान, नकदी आ गहना लूट लिहले सँ. बतावल जात बा कि एह दौरान रेल पुलिस के टीम लुकाइल रहल.\nभोजपुर जिला के आरा रिमांड होम से सोमार का दिने दू गो बाल कैदियन के फरार भइला के पता चलल बा.\nसिवान के जीबीनगर इलाका में एगो व्यवसायी से दू लाख रुपिया लूट लिहल गइल.\nरोहतास जिला के दिनारा इलाका के धवनिया गांव में खिसियाइल बाप अपना बेटा के हत्या क दिहलसि.\nछपरा, दरभंगा, आ मधेपुरा में केंद्रीय सहकारी बैंक खोले के फैसला भइल बा. सहकारिता मंत्री जय कुमार सिंह बतवलन कि हर जिला में सहकारी बैंक खोले के फैसला कइल गइल बा जेहसे किसानन के सुविधा होखो.\nTags: News in Bhojpuri, आरा, खबर भोजपुरी में, गोरखपुर, चम्पारण, छपरा, रोहतास, वाराणसी\n«« खबर भोजपुरी में (सोमार,5जनवरी 2015)\nखबर भोजपुरी में (बुध,7जनवरी 2015) »»


मिजोरम – टटका खबर\nमिजोरम खातिर आपन दुसरका सूची जारी कइलसि भाजपा\nनयी दिल्ली 06 नवम्बर (वार्ता) भाजपा मिजोरम विधानसभा चुनाव खातिर अपना दुसरका सूची में छह लोग के नाम जारी कइलसि. एहसे पहिले वाला सूची में एगारह लोग के एलान हो चुकल बा. मिजोरम के चालीस सीट में से पचीस गो पर भाजपा लड़े के योजना बनवले बिया आ दू गो निर्दलियन के समर्थन करी. मिजोरम